Kenapa Gigi Dan Rambut Boleh Tumbuh Dalam Ovari Perempuan?

Waktu korang tengok gambar ni mungkin korang akan terfikir, ni gambar dalam mulut ke? Tapi kenapa ada bulu bulu dekat situ? Ni bukan mulut ya. Ni dalam ovari manusia. Jadi, kenapa boleh ada gigi dan bulu rambut dalam ovari ni?

Gigi dan bulu rambut tu boleh muncul situ sebab ovari tu terkena tumor. Jadi apa kaitan tumor dengan gigi dan bulu rambut ni? Untuk jawab benda tu, kita kena cerita pasal topik lain.

Korang pernah terfikir tak dari mana datang kita punya sel dan tisu badan. Dari mana sel kulit kita berasal? Dari mana sel darah kita dicipta? Mesti ada pencipta dan pengilangnya kan? Jawapan untuk hal ini ialah sel stem.

Sebelum sel darah jadi sel darah, dan sel kulit jadi sel kulit, mereka adalah sel stem. Mak bapak segala sel.

Benda ni sebenarnya sudah wujud waktu kita baru disenyawakan lagi.

Selepas sperma ayah bersatu dengan ovum ibu, gabungan ini akan mewujudkan zigot dan seterusnya, seketul daging yang masih tak spesifik sifat dan fungsinya. Bila cukup waktu, sebahagian daripada sel ini akan berubah menjadi spesifik lalu membentuk organ dan tisu manusia.

Daripada sinilah kita boleh mendapatkan sel stem yang paling berguna dan boleh bertukar mengikut apa sahaja jenis acuan. Sel stem totipotensi dan multipotensi.

Yang selalu dipakai dalam perubatan ialah sel stem multipotensi dan oligopotensi, terutamanya bagi penyakit darah seperti kanser darah yang menggunapakai sel stem hematopoietik (sel oligopotensi). Juga dikenali sebagai transplantasi sumsum tulang.

Tapi, sel stem yang paling bagus sebenarnya ialah sel stem embriogenik atau juga dikenali sebagai sel pluripotensi sebab sel-sel ini mampu dibezakan (differentiate) atau berubah menjadi semua jenis sel yang ada pada badan manusia, daripada hujung rambut hingga ke hujung kaki.

Nak cerita betapa pentingnya teknologi stem sel pluripotensi, Dr. Shinya Yamanaka yang berjaya tukar sel biasa jadi sel pluripotensi ni diagunerahkan Hadiah Nobel pada tahun 2012, 7 tahun selepas kajiannya dimulakan. Selalunya kalau nak menang tu ambil masa berbelas tahun gak.

Sel multipotensi pula cuma boleh dibezakan menjadi tisu yang berkait dengannya sahaja seperti sel hematopoietik yang cuma mampu menjadi sel darah.

Kalau tak faham dengan penjelasan di atas, anggaplah sel stem ni macam tepung.

Bila kita bentukkan dia, dia boleh jadi macam macam kuih dan kek. Sama juga dengan sel stem.

Dia sel yang tiada rupa dan sifat lagi, tapi bila dah sampai masa, dia akan berubah (fasa pembezaan/differentiation).

Tapi, apa yang bagus pasal sel stem ni ialah kalau kita rangsang dia dengan sel lain, atau tampal sel stem ni kepada sel yang dah ada sifat, dia akan berubah menjadi sel bersifat tu.

Sebagai contoh, kalau kita tampal sel stem ni dekat bahagian kaki terputus, dia akan berubah jadi sel sel di kaki dan akan tumbuhkan balik selagi cukup sel stem. Bayangkan, orang yang tempang semua tu, ada kaki balik. Setakat ni antara yang boleh buat gitu cuma salamander je.

Satu lagi masalah perubatan yang boleh dirawat dengan sel stem ialah masalah organ rosak. Selalunya bila masalah macam ni kita akan mintak organ dari penderma. Masalahnya, organ ni pun macam darah juga yang ada jenis macam A, B, AB dan O semua tu.

Kita panggil benda ni sebagai faktor histokompleks major (MHC). Dalam kebanyakan kes, badan kita akan tolak organ orang lain kalau tak sama jenis. Sel darah putih akan makan organ tu sampai mati.

Kalau sesuai pun kena makan ubat pelemah imun sampai mati sebab kalau tak, sel darah putih akan makan. Organ yang paling sesuai ialah organ daripada kembar seiras sebab DNA 99% sama. Tapi itu lah, bukan semua orang ada kembar seiras.

Jadi, kalau kita rangsang sel stem tu untuk tumbuh organ rosak pesakit berdasarkan DNA pesakit, tak kah kita akan dapat organ yang sama dengan organ asal pesakit? Badannya tiada sebab nak tolak organ tersebut. Tak perlu lah pesakit nak kena makan ubat pelemah imun sampai ke tua.

Sebab itu sel stem pluripotensi ni dikira antara jenis sel stem paling bagus, sebab dia ni boleh ikut apa apa acuan. Dia bukan setakat boleh cipta organ dan tisu baru, nak cipta satu badan terus pun boleh.

Bila zigot ni dah membesar jadi manusia, sel stem pluripotensi ni dah tiada, tapi kita ada sel stem lain macam sel multipotensi. Boleh je nak cipta satu organ terus, tapi lagi terbatas berbanding multipotensi.

Contoh sel stem pluripotensi tersebut ialah tali pusat dan sel germa di ovari dan testis. Sebab itu ada tumor ovari tu boleh ada mata, gigi dan rambut. Sebab sel tumor di situ pergi rangsang sel stem jadi tisu dan organ.

Walau bagaimanapun, sel stem ni hanya boleh berfungsi kalau kita dedahkan dia pada sel yang sama spesies. Sel stem manusia tak akan berubah jadi sel tulang kalau tulang tu tulang lembu. Sama juga kalau kita guna sel stem ayam pada tikus. Tak jadi apa-apa.

Jadi kalau ada tukang jual ubat yang kata dia jual ubat sel stem, selalunya itu scam. Gila ke apa jual sel stem pokok untuk rawat manusia. Lagi bebal bila dia suruh kita makan sel stem tu untuk sembuh.

Tak kisah la kalau sel stem tu sel stem manusia pun, kalau dah masuk perut memang jadi makanan dan khasiat je la.

Artikel ini adalah sebahagian daripada koleksi esei esei sains aneh biologi dalam buku BIOLOGIA yang sudah dibuka pratempahnya. Sekiranya korang nak baca celoteh sains aku yang lain, boleh pratempah pada link ini: http://bit.ly/BiologiaPengajian


Cinta Terlarang Presiden Perancis Macron Dan Gurunya

Sebut saja nama Emmanuel Macron, kita sudah membayangkan imejnya teruk dibelas4h gara-gara ucapan berbaur Islamofobia beberapa minggu lepas. Tetapi siapa sangka, Presiden Perancis ini sebenarnya meneruskan tradisi cinta terlarang membabitkan pemimpin Perancis. Dalam kes ini, kisah hubungan cinta terlarangnya dengan isterinya Brigitte Trogneux sebelum mereka sah berkahwin pada tahun 2009.

Menurut satu laporan akhbar Daily Mail, cinta mereka mula berputik apabila kedua-dua berciuman di pipi selepas berkolaborasi selama berbulan-bulan untuk pementasan teater sekolah Lycée La Providence di Amiens. Hubungan cinta terlarang ini berlaku semasa Macron baru berusia 16 tahun dengan Brigitte sendiri yang pada ketika itu berusia 39 tahun, juga masih lagi berkahwin dengan suaminya ketika itu, Andre-Louis Auziere.

Lebih mengejutkan, salah seorang anak pasangan ini merupakan rakan sekelas bekas pegawai Rothschild Bank itu. Manakala anak sulung Brigitte, Laurence dua tahun lebih tua daripada bapa tirinya itu. Hubungan ini tercetus gara-gara kesibukan Auziere dalam arena kewangan antarabangsa, sekaligus menyebabkan ‘Madame Auziere’ (gelaran yang digunakan Brigitte) merasa sunyi dan dambakan belaian seorang lelaki.

Oleh sebab itulah, kehadiran Macron mengisi kekosongan hati Brigitte dan kedua-duanya banyak menghabiskan di kediaman-kediaman milik keluarganya itu. Bila khabar angin hubungan terlarang ini tersebar, ia mengundang rasa kurang senang ibu bapanya Profesor Jean-Michel Macron dan Francoise Nogues.

Penulis buku Emmanuel Macron, un jeune homme si parfait, Anne Fulda mendedahkan pada suatu hari, kedua-dua ibu bapanya mengadakan pertemuan dengan Brigitte. Dalam pertemuan tersebut, Prof Macron menegaskan hubungan tersebut tidak sepatutnya berlaku dan ia patut diputuskan. Ini mengakibatkan Brigitte menitiskan air mata tetapi enggan tunduk kepada permintaan bakal mentuanya itu.

Keluarga Macron berusaha menghentikan hubungan tersebut termasuk menjodohkannya dengan seorang rakan keluarga tetapi tidak berhasil. Akhirnya, Prof Macron memutuskan untuk menghantar anak sulungnya itu ke Lycée Henri-IV, antara sekolah menengah utama di Perancis di Paris dan terletak 90 batu dari Amiens.

Jika mereka merasakan perkara sebegini dapat menghalang beliau, lupakanlah. Sekiranya berkelapangan, Macron akan pulang secara senyap-senyap ke Amiens dan bertemu dengan kekasihnya itu. Akhirnya pada tahun 2006, Auziere bercerai dengan Brigitte dalam suasana buruk kerana sudah tidak tahan dengan kecurangan isterinya itu.

18 bulan kemudian, hubungan cinta terlarang ini sah menerusi ikatan perkahwinan dengan Macron, 29 manakala Brigitte pula berusia 54 tahun. Mungkin bagi orang luar, hubungan sebegini bersifat pelik bin ajaib. Tetapi bagi yang sudah biasa menelusuri sejarah hubungan sulit atau cinta luar biasa ahli politik Perancis, benda ini bukan sesuatu yang baru.

Tidak ramai tahu mendiang Jacques Chirac merupakan seorang buaya darat bertaraf legenda setaraf dengan John F. Kennedy. Malah, ini diakui sendiri oleh balunya Bernadette dalam satu temubual untuk sebuah buku pada tahun 2001. Dalam temubual tersebut, beliau berkata, “Semua perempuan, mereka ke sana ke sini, saya tahu siapa mereka semua.”

Buku yang dimaksudkan ialah Vingt-cinq Ans avec Lui oleh Jean Claude-Laumond. Laumond bukan orang asing di mata Bernadette kerana pernah berkhidmat sebagai pemandu Chirac dari 1972 hingga 1997. Antara anekdot menarik ialah petugas-petugas parti bergurau sesama mereka bila ditanya tentang bekas Presiden Perancis itu.

Salah seorang petugas pernah berkata, “Chirac? Tiga minit termasuk mandi.” Malah, Laumond mendedahkan satu sebab bekas Presiden Perancis itu tidak dapat dihubungi pada malam kem4l4ngan jalan raya membabitkan Puteri Diana dan kekasihnya Dodi al-Fayed pada 31 Ogos 1997 ialah Chirac sedang bersama seorang wanita ketika itu.

Bagi Francois Mitterand pula, beliau bukan sekadar buaya darat malah mengakui mempunyai anak luar nikah hasil hubungan sulitnya. Pada tahun 1994, beliau mengakui mempunyai seorang anak perempuan bernama Mazarine hasil hubungan sulitnya dengan Anne Pingeot. Kedua-dua mereka turut menghadiri upacara pengebumian Mitterand pada tahun 1996 bersama balunya, Danielle dan dua putera mereka.

Pada tahun 2014, seorang ahli politik Sweden mengakui dirinya merupakan anak luar nikah bekas Presiden Perancis itu. Hravn Forsne yang ketika itu mahu bertanding sebagai calon Parlimen untuk Parti Moderate mengakui tindakannya berbuat demikian ialah memberi peluang kepada pengundi tahu latar belakangnya tanpa berselindung.

Ibunya Christina Forsne mengakui mempunyai hubungan sulit dengan Mitterand selama 15 tahun dari 1980 hingga 1995. Semasa hubungan sulit itu bermula, Frosne berusia 31 sementara bekas Presiden Perancis itu berusia 62 tahun. Kadang-kadang dia menyusup masuk ke Istana Elysee melalui pintu rahsia atau kedua-duanya keluar bersiar-siar di bandar tanpa diketahui pasukan pengawal. Seperti Bernadette, Danielle juga mengetahui kecurangan suaminya itu.

Tetapi kegilaan nafsu Presiden Perancis kadang-kadang dibayangi oleh Wanita Pertama mereka seperti kes Carla Bruni-Sarkozy. Sebelum berkahwin dengan Sarkozy, Bruni bukan saja pernah bergelar bekas kekasih Sir Mick Jagger dan Eric Clapton. Malah, beliau juga dikatakan pernah mempunyai hubungan dengan bekas Perdana Menteri Laurent Fabius dan bekas Menteri Pendidikan Luc Ferry.

Sementara Sarkozy pula sebelum mengejar cinta Bruni, mengejar cinta isteri keduanya Cécilia Ciganer-Albéniz semasa wanita itu masih lagi berkahwin dengan hos televisyen Jacques Martin. Dalam tempoh perkahwinan mereka dari 1996 hingga 2007, bekas Presiden Perancis itu menjalin hubungan cinta terlarang dengan ironinya, penulis buku Macron iaitu Fulda!

RUJUKAN:

AFP. (2014). ‘Okay, François Mitterrand was my dad,’ Swedish politician reveals. France 24. https://www.france24.com/en/20140809-swedish-politician–french-president-mitterrand-son-illegitimate

AFP. (2019). Behind Chirac’s six-decade marriage, a litany of affairs. France 24. https://www.france24.com/en/20190926-behind-chirac-s-six-decade-marriage-a-litany-of-affairs

Deccan Herald. (2012). Carla Bruni had affair with foreign minister. https://www.deccanherald.com/content/250567/carla-bruni-had-affair-foreign.html

Henley, Jon. (2001). Chirac shown as a serial seducer. The Guardian. https://www.theguardian.com/world/2001/sep/19/books.booksnews

Broomfield, Matt. (2017). Emmanuel Macron’s relationship with Brigitte Trogneux began with ‘kiss on cheek’ when he was 16. The Independent. https://www.independent.co.uk/news/world/europe/emmanuel-macron-brigitte-trogneux-partner-affair-teacher-kiss-cheek-sixteen-school-play-a7710561.html


Zoo Purba Tamadun Aztec

Sewaktu Hernan Cortes dan tentera-tenteranya memasuki ibu kota Aztec, iaitu Tenochtitlan pada tahun 1519 M, mereka menemui banyak khazanah agung milik tamadun tersebut. Antaranya seperti piramid-piramid megah, emas, dan perak. Namun, terdapat satu lagi khazanah yang mengejutkan mereka – iaitu sebuah taman yang dipenuhi flora dan fauna. Pada hari ini, khazanah tersebut dikenali sebagai zoo Montezuma.

Sejak berkurun-kurun lamanya, taman legenda yang kononnya dipenuhi dengan berbagai jenis tumbuhan dan haiwan milik tamadun Aztec hanya dianggap sebagai dongengan semata-mata. Namun, berkat penemuan yang dilakukan oleh Elsa Hernandez dan pasukan-pasukan arkeologis lain yang menjumpai sebuah tapak Aztec (Mexica) yang sangat unik di pinggir Bandar Mexico, legenda tersebut tidak lagi diragui kebenarannya.

BILIK BERMEDITASI DAN ZOO LEGENDA YANG HILANG

Semasa kerja-kerja pengubahsuaian sebuah bangunan era-kolonial di Bandar Mexico dijalankan, pakar-pakar menjumpai sejumlah kepingan tembok dan lantai batu basalt yang dipercayai merupakan sebahagian daripada bilik gelap tempat Montezuma (Moctezuma) bermeditasi. Bilik itu sendiri adalah sebahagian daripada kompleks istana Montezuma, yang dikenali sebagai Casas Nuevas, atau Rumah-Rumah Baru (bagi membezakannya dengan istana raja-raja terdahulu). Istana tersebut dipercayai terdiri daripada lima buah bangunan yang saling bersambungan antara satu sama lain – iaitu pejabat maharaja, bilik-bilik kediaman para putera dan isteri maharaja, dan sebuah zoo.

Pasukan arkeologis juga menjumpai lantai basalt yang dipercayai berasal dari Casa Denegrida atau Rumah Hitam. Penjajah-penjajah Sepanyol mencatatkan tempat tersebut sebagai sebuah bilik yang bercat hitam tanpa mempunyai sebarang jendela. Di bilik inilah Montezuma merenungi ramalan-ramalan yang diberikan oleh ahli-ahli nujum beliau. Di sini jugalah bermulanya titik kejatuhan beliau – iaitu tempat di mana beliau membuat kesilapan fatal dalam menganggap penjajah-penjajah Sepanyol sebagai tuhan.

Menurut pemburu-pemburu harta karun dari Sepanyol, berhampiran bilik ini terdapat sebuah zoo. Kemegahan zoo ini amat memukau para penjajah hinggakan ramai dalam kalangan mereka lebih banyak mencatat perihal zoo tersebut berbanding hal-hal lain yang terdapat di Tenochtitlan.

SYURGA HAIWAN BUAT MASYARAKAT AZTEC

Menurut penulis-penulis Sepanyol pada zaman itu, koleksi zoo Montezuma sangat besar sehingga memerlukan kira-kira 300 orang penjaga haiwan. Bahkan, didakwa bahawa kononnya raja-raja Eropah akan berasa iri hati kalau mereka menyaksikan kemegahan zoo tersebut. Bagaimanapun, sukar untuk memastikan apakah haiwan yang disimpan di dalam zoo itu lantaran catatan-catatan Sepanyol sama sekali tidak menyebutkan nama haiwan-haiwan berkenaan.

Salah seorang penulis Sepanyol yang merekodkan kewujudan zoo Montezuma ialah Franciscan Bernardino de Sahagun, yang juga banyak menulis perihal masyarakat Aztec pada kurun ke-16 Masehi. Beliau bertanggungjawab menghasilkan sebuah karya monumental yang hampir setaraf ensiklopedia, berjudul Kodeks Florentine. Menerusi hasil karyanya itu, maklumat-maklumat berkenaan tamadun Aztec dapat terpelihara. Dalam salah sebuah bab pada karya tersebut, terdapat ilustrasi dan penerangan ringkas berkenaan haiwan-haiwan seperti kucing ocelot, beruang, singa gunung, kucing gunung, dan burung helang.

Sementara itu, seorang penulis merangkap tentera Sepanyol yang terlibat dalam penaklukan tamadun Aztec, iaitu Bernal Diaz de Castillo di dalam karyanya yang berjudul Historia verdadera de la conquista de la Nueva Espana juga mencatatkan bahawa zoo Montezuma mengandungi rusa, ayam, dan anjing kecil. Sebahagiannya dibela untuk dijadikan sebagai makanan bagi haiwan lain.

Menurut catatan dari penulis-penulis Sepanyol yang lain pula, haiwan seperti puma dan harimau kumbang turut dibela di dalam Zoo Montezuma. Begitu juga dengan monyet, serigala, sloth, tenggiling, dan pelbagai jenis burung berwarna cerah. Mereka kurang mengenali haiwan-haiwan reptilia yang terdapat di Dunia Baru, namun tentunya haiwan seperti buaya, kura-kura, ular, dan cicak turut boleh didapati di dalam zoo tersebut. Terdapat juga kemungkinan bahawa bison, haiwan yang hanya wujud di Amerika Utara, dipelihara di situ.

Zoo Montezuma mempunyai 20 buah kolam air tawar dan air masin yang menempatkan pelbagai jenis ikan dan burung akuatik. Lebih mengejutkan, ia turut mengurung manusia-manusia yang dianggap mempunyai rupa paras pelik. Selain haiwan-haiwan yang mungkin agak mudah dikenali jenisnya, catatan-catatan Sepanyol juga menyelitkan rekod tentang ular orok-orok dan ‘kerbau Mexico’.

Pada tahun 2015, senarai haiwan yang dipercayai terdapat di dalam Zoo Montezuma dikeluarkan oleh ahli-ahli arkeologi yang mendakwa bahawa penduduk Teotihuacan telah membela haiwan kurungan untuk tujuan ritual sejak hampir 1000 tahun sebelum kedatangan penjajah-penjajah Sepanyol di Tenochtitlan.

Antara haiwan yang disebutkan di dalam senarai tersebut ialah harimau kumbang, puma, kucing lynx, musang, helang, dan ular orok-orok. Turut dicatatkan bahawa lebih 500 ekor ayam belanda diperlukan setiap hari bagi memberi makan kesemua haiwan tersebut. Kebanyakan haiwan di dalam zoo itu juga diberi makan daging manusia yang diambil dari mangsa-mangsa ritual korban.

PEMERINTAH TERAKHIR EMPAYAR AZTEC

Montezuma, atau lebih tepat, Motecuhzoma II Xocoyotzin (membawa maksud ‘Marah Seperti Raja’) merupakan raja Empayar Aztec terakhir yang memerintah secara merdeka. Namanya mempunyai pelbagai macam ejaan. Antaranya seperti Moctezuma, Moteuczoma, dan Motecuhzoma. Beliau menyandang kedudukan sebagai tlatoani atau pemerintah Tenochtitlan yang ke-9, bermula dari tahun 1502 hingga 1520 M.

Pada zaman pemerintahannya, wilayah naungan Empayar Aztec berjaya diluaskan sehingga ke Xoconosco (Chiapas) dan Isthmus de Tehuantepec, selain turut menyerap masuk tamadun Zapotec dan Yopi. Boleh dikatakan bahawa era tersebut merupakan antara era kegemilangan Aztec memandangkan ia belum pernah mempunyai jajahan takluk seluas itu. Walau bagaimanapun, banyak sumber sejarah menyifatkan Montezuma sebagai seorang raja yang lemah dan sering teragak-agak. Bahkan banyak keputusannya dalam menangani pencerobohan Sepanyol sukar untuk difahami.

Pada hari ini, Montezuma sering diingati sebagai seorang raja yang kehilangan empayarnya. Hal ini kerana semasa Hernan Cortes memasuki Lembah Mexico pada tahun 1519, Montezuma mempercayai bahawa pasukan tentera Sepanyol tersebut adalah tuhan yang datang sebagai perkabulan doanya. Beliau terkorban semasa peringkat awal penaklukan tamadun Aztec, iaitu semasa Cortes dan pasukannya cuba melarikan diri dari Tenochtitlan. Pada tahun 1521, seluruh Empayaz Aztec termasuk Tenochtitlan tumbang ke tangan Sepanyol.

BAYANGAN TENOCHTITLAN

Kota Tenochtitlan dibangunkan pada tanggal 20 Jun 1325 dan kini, ia berkongsi lokasi dengan ibu negara Mexico moden. Kota tersebut menggambarkan sepenuhnya seni bina agung tamadun Aztec. Hal ini dapat dilihat menerusi sebuah dataran bertembok di kota tersebut yang berkeluasan 300 meter (984.3 kaki), di mana di dalamnya menempatkan kira-kira 45 buah bangunan dan kuil awam.

Bangunan yang paling masyhur antara kesemua yang ada di situ adalah Templo Mayor (dibina khusus untuk dewa Huitzilopochtli dan dewa Tlaloc), Kuil Matahari (khusus untuk dewa Tonatiuh, dan Rumah Helang (yang mempunyai kaitan dengan kelas pahlawan dan pemerintah silam). Bahkan Istana Montezuma sendiri dimegahi dengan 100 buah kamar yang setiap satunya dilengkapi dengan sebuah tempat mandi khusus. Kota ini dibangunkan mengikut simetri yang sempurna, dan dipercayai seluruh projek pembinaan yang dijalankan terlebih dahulu perlu mendapatkan kelulusan dari jabatan yang bertanggungjawab ke atas perancangan kota. Pada hari ini, tepat di tapak kota agung itu dibangunkan Bandar Mexico, salah sebuah bandar terbesar di dunia dan sama seperti kebanyakan bandar besar yang lain, ia juga mempunyai zoo tersendiri yang megah dengan pelbagai jenis haiwan.

TERJEMAHAN:

Natalia Klimczak. (18 Mac 2020). Montezuma’s Zoo: A Legendary Treasure of the Aztec Empire. Ancient Origins. https://www.ancient-origins.net/ancient-places-americas/montezuma-zoo-legendary-treasure-aztec-empire-005090


Fakta-Fakta Papan Tanda Keluar

Kalau ada yang perasan bila kita berjalan masuk ke pasaraya bertingkat, bangunan hospital bertingkat ataupun bangunan pejabat kita sendiri, kita akan jumpa tanda seperti dibawah.

Apa yang perlu kita buat sekiranya berlaku kecemasan dan kita perlu keluar dari bangunan?

Ikut anak panah, ianya akan membawa ke laluan kecemasan. Turun tangga yang disediakan dan berkumpul di tempat perhimpunan.

Papan tanda ini menunjukkan ke arah tangga atau pintu untuk keluar dari bangunan sekiranya berlakunya kecemasan. Papan tanda untuk menunjukkan laluan kecemasan semestinya berwarna hijau fluorescent dan mempunyai lampu yang akan menyala ketika kecemasan, dibekalkan dengan tenaga yang berasingan dengan tenaga elektrik untuk kegunaan harian.

Ada juga pengeluar papan ini yang mereka bentuk papan tanda ini dengan bahan yang boleh bercahaya sendiri walaupun dalam gelap, hasil dari simpanan cahaya semasa tenaga elektrik dalam bangunan masih ada. Papan tanda yang bercahaya ini penting untuk memudahkan pergerakan semasa keluar dari bangunan dan juga kegunaan anggota bomba dan penyelamat untuk masuk ketika berlakunya kecemasan.

Ini semua tertakluk dibawah Undang-Undang Bangunan Bersepadu.

Seksyen  172 (1)

Pintu keluar tingkat dan akses kepada pintu keluar tersebut hendaklah ditanda dengan tanda-tanda yang dapat dilihat dengan mudah dan hendaklah tidak dilindungi oleh apa-apa perhiasan, perabot atau kelengkapan lain..

Seksyen 172 (2)

Satu tanda bacaan ‘KELUAR’ dengan anak panah menunjukkan arah, hendaklah diletakkan di tiap-tiap tempat di mana arah perjalanan menuju ke pintu keluar terdekat sekali tidak kelihatan dengan serta merta.

Seksyen 172 (3)

Tiap-tiap tanda keluar hendaklah mempunyai perkataan  ‘KELUAR’ tidak kurang daripada 150 mm tinggi dan garis utama huruf-hurufnya tidak kurang daripada 18 mm lebar

Kebanyakkan bangunan di negara kita ni diperbuat dari struktur konkrit, jadi kebanyakkan bangunan menggunakan tangga di dalam bangunan sebagai laluan kecemasan. Dinding konkrit pada bahagian tangga direka bentuk untuk menjadi perintang api buat sementara waktu, memberi peluang kepada penghuni bangunan melarikan diri keluar dari bangunan. Ada juga bangunan yang direka dengan laluan tangga kecemasan diluar bangunan tapi tidak begitu banyak.

Berbeza dengan Malaysia, tangga yang digunakan untuk laluan kecemasan berada didalam bangunan sama ada sisi atau tengah bangunan. Bukan semua tangga boleh dikategorikan sebagai tangga kecemasan.

Ada dua jenis tangga iaitu tangga terbuka dan tangga tertutup. Tangga terbuka seperti contoh dibawah tidak dikategorikan sebagai tangga kecemasan.

Tangga tertutup yang digunakan sebagai laluan kecemasan perlu mempunyai dinding pemetakan (compartment wall) setebal 115cm (saiz panjang sebiji bata). Dinding pemetakan ni mesti dibina dari bawah sehingga paras bawah bumbung/lantai atas. Sekiranya bangunan ini melebihi ketinggian 30 meter, tangga kecemasan mestilah berterusan dari atas sehinggalah ke bawah.

Dinding yang dibina disekeliling tangga ini mempunyai keupayaan untuk menahan api lebih dari sejam (standard global requirement/BOMBA Malaysia). Dengan kemajuan teknologi hari ni, dinding di laluan kecemasan ini mampu bertahan dengan suhu sepanas 1200 darjah celcius. Dinding ini perlu dibina dengan betul untuk memastikan ianya berfungsi dengan baik semasa kebakaran, iaitu menghalang api daripada merebak dengan cepat.

*Tangga terbuka masih boleh digunakan didalam keadaan kecemasan sekiranya laluan itu lebih dekat untuk kita keluar dari bangunan.

Pintu pada laluan kecemasan ialah pintu perintang api. Pintu ini perlu direka untuk ditutup secara sendiri selepas dibuka, menggunakan penutup hidraulik.

Pintu rintangan api juga perlu ditutup setiap masa dan tidak ada apa-apa yang diletakkan menghalang laluan. Pintu ni perlu direka untuk ditolak dari dalam bangunan ke tangga, untuk memudahkan pergerakan semasa kecemasan.

Pintu rintangan api ni direka khas untuk menahan api dan asap supaya tidak merebak masuk ke laluan kecemasan. Ada lebih kurang 25 syarikat pengeluar pintu ni dekat Malaysia. Setiap produk akan diuji keberkesanannya sebelum dipasarkan. Sampel pintu ni akan dimasukkan kedalam alat khas dan dibakar sehingga suhu 800 darjah celcius untuk menguji ketahanan pintu.

Akhir kata, sekiranya berlakunya kecemasan semasa dalam bangunan. Jangan panik dan bertindak dengan pantas, cari tanda arah laluan kecemasan dan keluar dari bangunan. Berkumpul di padang perhimpunan untuk melakukan pemeriksaan. Ini memudahkan kerja anggota penyelamat untuk mengenalpasti mangsa yang masih tertinggal atau terperangkap didalam bangunan.

RUJUKAN:


Oneplus: Invite System Si Kerdil

Dalam industri pengeluaran telefon pintar, sudah pasti nama-nama yang gah seperti Apple Inc. dan Samsung menjadi sebutan ramai pengunna umum berbanding Oneplus. Secara dasarnya, pengasas syarikat kecil ini terdiri daripada dua orang yang hebat iaitu Carl Pei dan Pete Lau. Mereka merupakan bekas naib presiden disyarikat pengeluar terkemuka Oppo. Mengekalkan konsep telefon pintar dengan spesifikasi tinggi pada harga yang berpatutan, Oneplus sering menjadi sebutan sebagai telefon pintar bajet suatu ketika dahulu.

Bermula dengan hanya keluaran pertama yang hanya diwar-warkan menerusi internet, cara mudah pengiklanan mereka dapat meningkatkan lagi perasaan ingin tahu dan memiliki model pertama mereka iaitu Oneplus One. Didatangkan dengan spesifikasi yang dilabel sebagai Flagship Killer dengan harga yang murah ketika itu membuatkan ramai ingin mendapatkannya khususnya sekitar Eropah, Amerika dan India. Ditambah dengan pengoperasian yang berasaskan Cyanogen menyebabkan telefon pintar ini memperoleh peminat-peminatnya yang tersendiri. Pengiklanan yang mereka lakukan adalah pembeli hanya dapat memiliki telefon pintar tersebut jika hanya memperoleh jemputan rasmi atau lebih dikenali sebagai Invite System. Kebanyakan pengulas-pengulas teknologi di YouTube dan blog-blog mengkagumi cara Oneplus mencari dan mendekati peminatnya.

Walaupun pada ketika ia dilancarkan tanpa sebarang pra-pengenalan, Oneplus One berjaya mendapat tempat dihati pengguna seluruh dunia pada tahun 2014 setanding dengan iPhone 6, Nexus 6, LG G3, Galaxy Note 4 dan seangkatan. Ini juga membuatkan seorang dari pengulas teknologi terkenal dari YouTube, menerusi siaran Marques Brownlee atau lebih dikenali sebagai MKBHD mengangkat Oneplus One sebagai Best Budget Smartphone bagi tahun 2014. bagi yang tidak mengenali Marques, beliau merupakan salah seorang pengulas teknologi popular di internet sebaris dengan siaran-siaran lain seperti Android Authority, Unbox Therapy, Dave2D dan banyak lagi. Sehinggakan anugerah yang dibikin menjadi acara tahunan yang ditunggu-tunggu para penggemar dunia telefon pintar setiap tahun.

Lanjutan daripada kejayaan pertama mereka dipersada ini, rekod jualan yang tinggi Oneplus One iaitu melebihi sejuta unit berbanding pelan asal sebanyak 50,000 unit sahaja membuatkan mereka lebih yakin dan mengeluarkan model-model baru sehingga kini. Berikut merupakan senarai keluaran Oneplus sehingga kini:

Sehingga kini, mereka masih mendapat respon positif dan negatif meskipun syarikat Oneplus telah berkembang sebesar ini. Platform yang disediakan Oneplus kepada penggunanya untuk memberi respon secara terus melalui forum mereka juga membantu Oneplus dalam membina dan menbangunkan model terbaharu dari masa kemasa. Demikian itu juga mereka masih memegang falsafah utama pembikinan model-model telefon mereka iaitu Never Settle, di mana meletakkan sesuatu yang mereka bangunkan tanpa sempadan.

Mengingatkan kembali aplikasi USB Type-C pada telefon pintar, Oneplus 2 merupakan telefon pintar pertama yang menggunakan teknologi tersebut meskipun kelajuan caj belum mencapai tahap kelajuan USB Type-C yang ada kini. Namun begitu, Oneplus membangunkan teknologi yang dipanggil Dash Charge pada model Oneplus 3 dan mencatatkan masa mengecaj terpantas berbanding telefon pintar yang lain.

Mereka juga merupakan antara pertama yang menyediakan sistem cetakan cap jari dalam skrin (In-screen finger print) iaitu pada model terbaharu Oneplus 6T. Lebih-lebih lagi apabila Oneplus membangukan sistem pengoperasian sendiri iaitu Oxygen OS dan Hydrogen OS berasaskan Android juga membuatkan peminat tegar telefon pintar memilih Oneplus sebagai pemandu harian mereka. Ciri-ciri yang dihasilkan tidak terlalu padat dan kelihatan seringkas Android stok yang terdapat pada telefon-telefon keluaran Google (Nexus, Pixel, dsb.)

Pada keseluruhannya, dapat disifatkan Oneplus sudah jauh melangkah meskipun permulaan mereka yang sekecil-kecil semut jika dibandingkan dengan gajah yang sudah melata di seluruh dunia. Dengan pengalaman dan perancangan yang jitu dalam perniagaan, pasti akan menghasilkan buah sepadan dengan usaha yang kita letakkan.

Artikel disumbangkan oleh Malayo_Seagypsie untuk The Patriots.


R.O. Winstedt Dan Mistik Alam Melayu

Pernah dengar nama ini? Kenapa beliau menjadi tumpuan pertama penulis? Cerita pasal misteri alam Melayu tetapi kenapa orang putih diagungkan? Tuan-tuan dan puan-puan, susuk ini penting kepada dunia mistik alam Melayu. Sebab apa?

Kerana beliaulah yang banyak menggeledeh khazanah ilmu di istana dan rumah pembesar untuk membukukan secara ilmiah mistik alam Melayu yang merangkumi pelbagai bidang. Ia termasuk perubatan tradisional, pantang dan adat resam, budaya Melayu malah tidak terkecuali sihir dan ilmu hitam alam Melayu.

Antara
karyanya yang sering diperkatakan ialah Shaman, Siva dan Sufi: A Study Of
Evolation Malay Magic yang menjilidkan ilmu yang disebutkan tadi secara
ilmiah termasuklah jampi serapah ilmu hitam mahupun ilmu memanggil puntianak.
Wow!

Sebelum kita mengupas karyanya, kita berkenalan dahulu dengan R.O. Winstedt. Namanya  Sir Richard Olaf Winstedt yang dilahirkan pada 2 Ogos 1878 di Oxford, England. Beliau merupakan seorang orientalis Inggeris yang berkhidmat di Tanah Melayu sebagai pentadbir British bermula dari 1902 hingga 1935. Winstedt mendapat pendidikan di Magdalen College School and New College, Oxford.

Pada tahun 1902, Winstedt memilih untuk menjadi pegawai dalam Perkhidmatan Awam Persekutuan Tanah Melayu dan ditempatkan di Perak. Ketika dalam tempoh perkhidmatan tersebut, beliau mempelajari bahasa dan budaya masyarakat Melayu. Muhammad Salleh (1989) menyatakan pada akhir Disember 1902, Winstedt telah berkenalan dengan R. J. Wilkinson iaitu individu yang bertanggungjawab memperkenalkan kepada beliau pengkajian sosiologi.

Melalui pengaruh Wilkinson, beliau telah dipindahkan ke Kuala Pilah pada tahun 1913 dan dilantik sebagai pegawai daerah. Seterusnya pada tahun 1916, beliau menyertai jabatan pendidikan. Hasil kesungguhan Winstedt dalam bidang pendidikan, beliau telah dianugerahkan pangkat DLitt dari Oxford. Beliau telah dilantik menjadi presiden pertama Kolej Raffles (1921- 1931) di Singapura.

Semasa menjawat jawatan tersebut, beliau turut bertindak sebagai setiausaha kepada Pesuruhjaya Tinggi. Pada tahun 1923, beliau telah dilantik sebagai Pengarah Pendidikan Negeri-negeri Selat, Negeri-negeri Melayu Bersekutu dan juga ahli kepada Majlis Perundangan Negeri-negeri Selat. Malah Winstedt juga dilantik sebagai anggota tertinggi kepada Majlis Kebangsaan Negeri-negeri Melayu Bersekutu pada tahun 1927 hingga 1931. Barret turut menjelaskan pada tahun 1931 hingga 1935, Winstedt telah dilantik oleh Sultan Johor sebagai Penasihat Umum negeri Johor.

Pada tahun 1935, beliau telah mengambil keputusan untuk bersara daripada perkhidmatan kerajaan. Beliau juga dilantik sebagai tenaga pengajar dalam bidang pengajian Melayu di School of Oriental and African Studies (SOAS) dan turut berkhidmat sebagai ahli badan penyelia di institusi tersebut (1939-1959). Beliau bersara daripada bidang pendidikan pada tahun 1946.

Terdapat
lebih kurang 48 karya beliau termasuk karya pertamanya ialah Cheritera
Jenaka; Itu Pa Kadok, Pa Pandir,Lebai Malang, Pa Balalang, Si Lunchai yang
diterbitkan pada tahun 1908. Karyanya yang agung seperti Sejarah Perak,
Sejarah Malaya, English-Malay Dictionary, Kitab Tawarikh Melayu dan
sebagainya. Dua buah buku penting yang menjadi rujukan ialah Shaman, Saiva
and Sufi: A Study of the Evolution of Malay Magic dan The Malay
Magician.

Buku ini
dikatakan buku pertama tentang dunia mistik dan kepercayaan orang Melayu dahulu
dibukukan. Ia mengandungi beberapa buah bab yang menarik. Antaranya:

Senarai
Penerbitan R. O. Winstedt

1. 1908 – Cherita Jenaka; Ya-itu Pa Kadok, Pa Pandir, Lebai Malang, Pa Belalang, Si Lunchai.

2. 1909 – The Circumstances of Malay Life: The Kampong, The House, Furniture, Dress, Food.

3.
1914 – Hikayat Anggun Che Tunggal.

4.
1916 – Malayan Memories.

5.
1914-1917 – An English–Malay Dictionary.

6.
1917 – A Malay Reader.

7.
1919 – Misa Melayu.

8.
1920 – The Early Muhammadan Missionaries.

9.
1920 – Dictionary of Colloquial Malay: Malay-English & English-Malay.

10. 1923 – Malaya: The Straits Settlements and the Federated and Unfederated Malay States.

11.
1925 – Shaman, Saiva and Sufi: A Study of the Evolution of Malay Magic.

12. 1927 – Kitab Tawarikh Melayu.

13. 1928 – Kedah Laws.

 14. 1932 – A Malay History of Riau and
Johore (Malay Text of the Tuhfat al-Nafis).

15.
1932 – A History of Johore.

16.
1933 – Right Thinking and Right Living: A Primer on Moral & Social
Topics.

17. 1934 – A History of Perak.

18.
1938 – The Malays Annals.

19. 1940 – A History of Malay Literature (With a Chapter on Modern Development by ZABA).

20.
1944 – Britain and Malaya 1786-1941.

21.
1944 – A Simple Malay Reader.

22.
1947 – The Malays: A Cultural History.

23.
1960 – The Malay Magician.

24.
1963 – An Unabridged English-Malay Dictionary.

25.
1969 – A History of Classical Malay Literature.

26. 1979 – A History of Johore 1365-1895.

27. 1988 – A History of Malaya.

Bagaimana
beliau mendapat semua ilmu ini? Caranya adalah dengan menggeledah perpustakaan
milik istana atau pembesar yang mempunyai khazanah ilmu yang tidak ternilai
tetapi hanya dibaca oleh orang tertentu. Maka beliau telah menggunakan kuasa
yang ada untuk mengkaji lalu menerbitkan dalam bentuk ilmiah.

Kami buka pra-tempah ini dengan tawaran harga RM 22.00 dengan potongan setinggi RM 6.00 daripada harga asal RM 28.00~!!!

http://bit.ly/mistikalammelayu <- Klik untuk pembelianhttp://bit.ly/mistikalammelayu <- Klik untuk pembelianhttp://bit.ly/mistikalammelayu <– klik untuk pembelian.


Bila Fastfood Dihidangkan Di White House…

Disebabkan government shutdown, tukang masak kat White House tak kerja, maka Trump order fast food untuk tetamunya (pasukan American Football Clemson Tigers).

Disebabkan kerajaan tak ada bajet, terpaksalah Trump keluar duit sendiri belanja. Ada Wendy’s, ada McD, ada Burger King. Benda-benda yang aku dah tak sentuh sejak ada 8 pack.

Trump sendiri pun kaki fast food, gemar KFC. Semasa kempen 2016 dia pernah upload gambar makan KFC. KFC kat US kira makanan orang kampung lah, kat negeri-negeri Selatan (South) je popular, orang high class duduk East Coast West Coast semua tak pandang, jadi makan KFC telah menaikkan imej “marhaen” Trump.

Bagi Trump, fast food ni lambang budaya Amerika, sesuai dengan ideologi “Americanism” dia, walaupun hakikatnya, fast food seperti hamburger, French fries, pizza bukanlah berasal dari Amerika pun. Budaya Amerika lebih kepada budaya “melting pot” yang menyerap budaya-budaya asing.

Selain itu, Trump juga seorang kaki Coke. Dia tak minum arak, jadi kat mana-mana sidang kemuncak pemimpin dunia dia akan gantikan arak dengan Coke dalam gelas. Mungkin tabiat unik dia ni buat dia susah nak blend in dengan kelompok elit dari muda, tu sebab dia suka langgar sini sana. Bagi dia tak perlu ikut rules orang, you make your own rules.

Apa-apa pun, tak tau nak nangis ke nak kagum melihat Presiden US kena hidangkan fast food kat White House untuk tetamunya, gara-gara government shutdown. Inilah “demokrasi”, di mana ahli politik lebih suka argue dan politicking berbanding memajukan negara untuk kesejahteraan bersama.


Masa Zaman Nabi, Ada Paus Mengganas!

Nabi lahir pada tahun 570 Masihi, tapi sekitar abad yang sama, ada seekor paus ni buat maharaja Rom sakit kepala setiap hari. Nama paus tu ialah Porphyrus, bersempena gergasi Porphyrion yang berperang terhadap dewa dewa Yunani. Nama tu diberikan oleh kelasi kapal Rom yang gerun dengan paus tu. Tapi tu lah, benda apa yang paus tu buat sampai semua orang Rom gerun dengan dia.

Laut yang mengelilingi Sepanyol hingga ke Mesir dah Konstantinopel ni kita kenali dia sebagai laut Mediterranean. Walaupun laut ni tak lah sedalam laut Atlantik dan Pasifik, tapi laut ni masih ada ikan paus jugak. Cuma tu la, ada la seekor ikan paus ni yang kita tak tau dia ni paus sperma ataupun paus pembunuh yang dah besar sangat, dia suka betul hancurkan kapal kapal laut.

Nampak kapal nelayan pancing ikan, dia langgar. Nampak kapal tentera, dia baham. Nampak kapal raja, dia hentam. Dah la waktu tu tengah ada wabak, pastu ada pulak paus bengong mana tah suka langgar kapal. Lagi lawak bila kita tahu dia suka muncul dekat selat Bosphorus, dah dekat sangat dah dengan pelabuhan Konstrantinopel. Kiranya memang dia tunggu kapal keluar je dari pelabuhan tu terus dia langgar. Tiap hari maharaja Rom tu sakit kepala. 50 tahun paus ni buat perangai serang kapal. Jadi apa yang maharaja Rom tu buat ialah, dia suruh rakyat dia tangkap paus tu kalau boleh, cuma tu lah diorang tak tahu macam mana nak buat.

Nak dijadikan cerita, Porphyrus ni tengah memburu dolfin dan nasib dia tak baik sebab dia tersadai dekat pantai laut Hitam. Orang tempatan dekat situ cam tu paus yang sama langgar kapal kapal diorang, jadi diorang ramai ramai bantai paus tu sampai mati dan daging daging dia orang situ simpan buat makanan. Habis sudah mimpi ngeri orang Rom masa tu.


Orchidelirium: Kegilaan Bangsawan, Bawahan Mangsanya

Pada era Victoria dahulu, wujud satu kegilaan dalam kalangan bangsawan Britain. Penyakit ini akan menyebabkan mereka menjadi obses kepada bunga orkid dan mereka akan berusaha mendapat bunga orkid ini tanpa mengira bahaya mahupun wang ringgit. Untuk pengetahuan sebelum terjadinya orchidelirium, orkid tidak dikenali di England.

Demam orkid telah melanda England pada awal 1800-an selepas pengkaji alam British, William John Swainson menggunakan orkid yang belum mekar sebagai bahan untuk membungkus kerana mengira ianya hanya sekadar rumput-rumput yang tiada nilai langsung lalu menghantar beberapa bunga eksotik ke Britain yang diambil olehnya di Brazil.

Setibanya di Britain, beberapa jenis orkid antaranya spesies cypripedium calceous telah berkembang mekar menjadi sekuntum bunga yang terlihat mewah dan eksotik. Hal ini telah menarik perhatian para bangsawan disebabkan keindahan bunganya. Bermula disinilah, semua kegilaan terhadap bunga orkid tercetus.

Para pengumpul bunga dengan segera diarahkan oleh golongan bangsawan dan para peniaga untuk belayar merentas samudera untuk ke hutan-hutan di Amerika Selatan, Pasifik Selatan dan banyak lagi. Namun begitu, ekspedisi tersebut sangatlah berbahaya kerana berdepan risiko binatang buas, ditangkap oleh orang asli dan dilanda penyakit-penyakit tropikal seperti malaria.

Kebanyakan pengembaraan berakhir dengan maut. Sebagai contoh, pada tahun 1901, ekspedisi 8 orang lelaki ke hutan di Filipina untuk mencari bunga orkid berakhir dengan tragis apabila seorang maut dibaham harimau, seorang lagi rentung dibakar penduduk tempatan dan 5 yang lain hilang tanpa jejak. Hanya seorang yang selamat pulang ke Britain dan bernasib baik kerana berhasil membawa pulang bunga orkid yang mengubah hidupnya 180 darjah menjadi jutawan.

Pulangan yang lumayan menjadikan para pengumpul tidak kisah akan bahaya yang menunggu kerana mereka lebih dahagakan duit. Walau bagaimanapun, senarai pengumpul yang terbunuh dan hilang bertambah setiap detik. Ada yang lemas di sungai, ada yang maut disebabkan penyakit malaria dan juga ada yang dibunuh oleh orang asli.

Jika ditanya pihak mana yang begitu beruntung? Sudah pasti jawapannya ialah peniaga bunga orkid kerana beliau hanya menunggu pengumpul menghantarkan bunga kepada mereka dan mereka hanya perlu menjual bunga tersebut kepada golongan bangsawan Britain.

Ketika itu, peniaga orkid merupakan yang terkaya di Britain hasil daripada jualan orkid mereka. Hal ini disebabkan golongan bangsawan ketika itu berebut-rebut untuk memiliki orkid yang terbaik kerana ingin mengatasi golongan bangsawan yang lain.

Sebagai bukti, Frederick Sander pada mulanya hanya peniaga telah dikenali sebagai “Raja Orkid” dan pada awal 1886, beliau dilantik menjadi penjaga bunga orkid diraja kepada Ratu Viktoria. Kejayaannya membolehkan beliau membuka cawangan di seluruh Britain dan Eropah.

Setelah hampir seratus tahun bergelut dengan orchidelirium, akhirnya kegilaan itu berakhir secara mendadak sama seperti bagaimana ianya bermula. Orchidelirium juga membawa impak positif kepada bidang botanical di Britain apabila ramai yang berpengetahun tentang ilmu botanical.

Selain itu, banyak pembangunan rumah hijau untuk pembiakan bunga orkid supaya mudah didapati tanpa perlu diimport lagi. Lumrah perniagaan apabila orkid mudah didapati, maka harga dan pasarannya juga akan jatuh merudum.


Jenaka Ezzat Tahir Membuktikan Masih Ramai Pincang Adab!

Orang ramai sekarang sedang mendidih pasal isu Ezzat Tahir. Bagi yang tertinggal bas, isu ini ada kena mengena dengan siasatan melibatkan seorang penceramah bebas bersama remaja perempuan 14 tahun. Pertama sekali, kes tersebut masih lagi dalam siasatan. Jadi kita tidak berhak untuk menjatuhi hukuman lagi. Namun kes Ezzat lain. Dia berpaling arus dengan hantaran (post) sangat menjelekkan.

Tidak faham logik di sebalik kemungkinan dangkal tersebut. Tetapi tidak cukup dengan hantaran, ada pula komen-komen sebegini.

Jijik. Itu saja yang boleh cakap. Sampai pihak Tukang Apa Hari Ini dan Suami Masak Apa Hari Ini ambil tindakan gugurkan keahliannya. Tetapi satu sajalah – boleh berpinar mata tengok macam mana umat Islam Malaysia bersatu hati demi memelihara maruah wanita, terutamanya anak-anak gadis bawah umur. Makin ramai faham istilah sebenar di sebalik perkataan “rogol” itu sendiri.

Tetapi umumnya, bukan Ezzat saja yang berpendirian sebegitu jijik. Ramai lagi sebenarnya, tanpa mengira agama, bangsa dan jantina.

Puak ini sebenarnya berani berkata sedemikian kerana boleh selindung di sebalik skrin masing-masing. Kalau tengok semua komen, kita boleh rumuskan dengan dua patah perkataan saja: rape culture. Perbuatan ini sudah berlegar lama di dunia, yakni sebelum zaman 1960-an lagi terutamanya di Amerika Syarikat. Rape culture berlaku dalam bentuk rantaian:

Buat satu aspek di atas, pasti akan buat aspek-aspek lain. Hayati komen-komen jijik yang dilayarkan dalam rencana ini. Lihat macam mana mangsa rogol dipersalah. Lihat macam mana jantina mangsa dijadikan pucuk perbincangan (discussion objective). Lihat juga bagaimana kes ini diremehkan.

Apabila kes sendiri diremehkan, takkan impaknya akan diperakui. Cuma itulah, kalau jadi pada anak sendiri, baru ada akal.

Mungkin ada yang fikir – kalau betul kena rogol, kenapa tunggu sampai berkali-kali? Soalan ini akan ditanya orang yang tidak banyak membaca. Apabila rogol menjadi topik larangan (taboo), kes-kes terjadi boleh berulang (Davis, et al., 2006). Fenomena ini tidak pelik langsung. Tengok saja apa pentadbiran Barack Obama buat pada institusi pendidikan. Beliau melengkapkan segala keperluan supaya “kes serangan seksual tidak berulang” (Gibson, 2018).

Blok Barat sudah celik bab ini. Mereka memperakui potensi keberulangan dengan definisi “revictimization”. Malah konteks ini diluaskan sampai libatkan jenayah-jenayah lain. Kalau betul kes rogol berulang itu tandanya suka sama suka, macam mana pula kalau kes rompakan yang berlaku secara berulangan? Memang asas apabila sebuah kedai dirompak, pihak media takkan laporkan lokasi secara tepat. Kerana kedai yang pernah dirompak berdepan risiko untuk dirompak lagi (Mohammed, 2015). Takkan suka sama suka dirompak pula?

Pihak CDC mengumpulkan segala dapatan jenayah rogol. Mereka menemui bukti kukuh tentang mangsa rogol. Kes berulang berlaku dua kali ganda berbanding kes pertama. Ertinya, bagi setiap 15 mangsa rogol, lima adalah mangsa pertama. 10 pula kes berulang. Bayangkan. Ini bukan kebodohan suka sama suka. Jauh sekali. Ini memang gejala kronik yang menghantui setiap negara, yang mana mangsa rogol boleh dirogol beberapa kali berbeza waktu.

Itu baru kes berulang. Belum lagi bicara pasal paras umur. Semua kena buka minda sikit. Aktiviti syahwat ada garisan umur. Kes melibatkan warga bawah umur akan diisytihar rogol. Ada yang cakap, ini peraturan kafir… kononnya Islam letakkan “usia dewasa” pada dasar akil baligh (bagi perempuan, haid). Pandai betul. Guna agama untuk mewajarkan deruman nafsu.

Kalian ingin cakap kalian lebih Islam berbanding kerajaan sekarang? Baik. Macam mana pula jika banding dengan kerajaan Uthmaniyah? Undang-undang syariah negara diwarisi daripada leluhur Uthmaniyah sebenarnya. Para ulama Uthmaniyah bersidang dan mendapati “umur haid” sudah tidak lagi berpadanan dengan zaman bagi menentukan kedewasaan wanita. Maka lantas had umur dinaikkan ke 16 tahun. Maka kalian ingin berbicara Islam kalian lebih tulen daripada kerajaan Uthmaniyah?

Mimpi.

Kami menawarkan pelbagai genre dan jenis buku kepada kalian semua. Buku-buku kami boleh dibeli melalui pautan berikut: https://shopee.com.my/thepatriotsasia

RUJUKAN:

Davis, et al. (2006). Reducing sexual revictimization: A field test with an urban sample. DOJ.

Gibson, E. (2018). Feminasty: The Complicated Woman’s Guide to Surviving the Patriarchy Without Drinking Herself to Death. Hachette.

Mohammed, F. (2015, Ogos 4). The Repetition Compulsion: Why Rape Victims are more likely to be assaulted again. Girls Globe.


Darurat: Tanah Melayu Dan Ego Pentadbiran British

Meski insiden serangan oleh anggota komunis telah berlangsung di seluruh negara secara berselerak pada 16 Jun 1948, insiden di beberapa ladang di Sg. Siput, Perak, menarik lebih perhatian daripada pihak British. Pertamanya kerana ia melibatkan warga mereka sendiri, dan keduanya adalah kerana amaran yang dilemparkan oleh komunis berkenaan niat mereka menyasarkan peladang-peladang Eropah.

Perasaan panik harus dikawal, kerana setengah dozen ladang di kawasan tersebut menggaji hampir 12,000 pekerja, dan jika tercetus panik, sesuatu yang lebih buruk akan berlaku. Satu ketumbukan kecil askar Gurkha telah dihantar ke Ladang Elphil bagi menyuraikan pekerja yang sudah mula berhimpun.

Keesokannya, Penasihat British kepada Sultan Perak sampai ke Ladang Sg. Siput. Nampaknya apa yang berlaku belum cukup untuk membuatkan pihak British sedar bahawa ada ancaman sedang merebak dan bakal meletus menjadi bahaya yang lebih besar. Seorang pegawai Polis bertanya kepada Penasihat tersebut, kenapa keretanya tidak diiringi oleh sebarang pengawal. Dengan bongkak, dia hanya menjawab bahawa tiada apa yang patut ditakutkan, memandangkan dia mempunyai tongkat, dan isterinya. Sedang pihak British di Tanah Melayu memandang enteng masalah ini, satu persatu estet dan banglo serta kumpulan pekerja terpencil menjadi sasaran.

Bob Thompson kemudiannya memanggil para peladang dan pelombong ke satu mesyuarat di Perak Club, yang terletak tidak jauh dari pejabatnya. Seorang demi seorang mereka tiba, masing-masing melampiaskan rasa kecewa dengan kurangnya tindakan oleh pihak pemerintah di bawah seliaan Sir Edward Gent, Komisyener Tinggi Tanah Melayu. Permintaan mereka untuk dibekalkan dengan senjata dan perlindungan telah diketepikan oleh Gent, yang menganggap mereka terlampau panik.

Tanpa mereka ketahui, Gent sebenarnya tidak berapa sukakan golongan ini. Ketika satu mesyuarat, A.F.N. Churchill, seorang penjawat awam Tanah Melayu, telah mencatatkan di dalam diarinya bahawa Gent telah berkata bahawa golongan peladang membuatkannya berasa mual dan malah tanpa keperluan, memintanya menyediakan pengawal keselamatan di setiap banglo ladang. Gent, pada pandangan peladang dan pelombong Eropah ini, adalah ibarat biawak hidup yang tidak berkesan dalam menjalankan tanggungjawabnya mengawal keadaan ketika itu.

Sudahnya, satu rombongan terdiri daripada wakil peladang dan pelombong bertolak ke Kuala Lumpur, mendesak supaya satu perjumpaan diadakan dengan Gent. Antara yang terlibat adalah Donald Wise. Sepanjang pertemuan selama setengah jam itu, kumpulan itu meghentam Gent dengan teruk dan mendesak sesuatu dilakukan. Akhirnya, Gent bersetuju untuk mengisytiharkan Darurat di Ipoh dan Sg. Siput, Perak, serta sebahagian daripada negeri Johor.

Walaubagaimanapun, dia enggan mengisytiharkan Darurat yang sama di kawasan-kawasan lain Tanah Melayu. Sekurang-kurangnya, itulah yang berlaku hingga keesokannya apabila suratkhabar Straits Times menyuarakan ultimatum daripada seluruh peladang dan pelombong di Tanah Melayu dengan kata-kata “Govern or Get Out” (kawal keadaan atau berambus) di dalam editorialnya.

Dalam masa 24 jam, Gent dipaksa untuk meluaskan pengisytiharan darurat ke seluruh Tanah Melayu. Dia membekukan cuti kesemua anggota Polis dan malah memanggil balik anggota dan pegawai Polis yang sedang bercuti di Britain. Dia juga meminta bantuan daripada pihak Tentera untuk membantu pasukan keselamatan sivil, dan dengan itu, anggota-anggota Polis dibekalkan dengan Sten gun. Baki bekalan senjata yang ada turut diberikan kepada para pelombong dan peladang yang tahu menggunakannya.

Pihak kerajaan pada ketika itu juga diberikan hak untuk menggeledah, menahan dan menjalankan perintah berkurung. Malah, perancangan juga diadakan untuk membentuk pasukan Special Constabulary (SC) bersenjata untuk mengawal ladang-ladang dan lombong-lombong yang terletak jauh daripada pandangan umum.

Wise dan beberapa orang lagi yang mempunyai pengalaman semasa di dalam pasukan Tentera telah diarahkan untuk melatih anggota-anggota pasukan ini, walaupun tanpa sasaran latihan atau tembakan peluru hidup memandangkan jumlah peluru yang dibekalkan hanya terhad kepada 5 butir seorang setiap bulan, dan penggunaan peluru juga tertakluk kepada birokrasi yang memerlukan setiap peluru yang dilepaskan untuk dikira dan direkodkan.

Sementara itu, kerajaan British nampaknya masih belum nampak betapa runcing keadaan ketika itu. Perhatian mereka lebih terarah ke Vietnam dan Korea. Sedangkan, ada di kalangan pegawai British di Tanah Melayu sudah menjangkakan bahawa keadaan akan bertukar menjadi satu peperangan dalaman.

Bagaimana pula keadaan pertahanan pada ketika itu?

Di atas kertas, Tanah Melayu kelihatannya mempunyai kelebihan yang ketara. Sementara Chin Peng mempunyai ketumbukan berkekuatan 5,000 orang, pasukan keselamatan Tanah Melayu pula mampu mengumpulkan 10,223 anggota dan pegawai Polis (walaupun tanpa kelengkapan perisai) dan 11 batalion Tentera – 3 daripada Rejimen Askar Melayu, 6 Gurkha dan 2 British iaitu Seaforth Highlanders dan 1st King’s Own Yorkshire Light Infantry.

Kelihatannya, Tanah Melayu mempunyai kemampuan pertahanan yang kukuh. Namun, itu semua adalah sekadar ilusi. Sebaik peperangan bermula, pasukan komunis mengatasi jumlah sebenar anggota pasukan Tentera yang ada ketika itu. Setiap batalion yang ada mampunyai hanya sekitar 900 anggota, yang mana 500 orang diperlukan bagi membolehkan operasi hutan dijalankan oleh baki 400 anggota. Jadinya, 5,000 anggota Chin Peng yang terlatih berhadapan dengan hanya 4,000 anggota Tentera Tanah Melayu, dan sangat sedikit di antara mereka yang terlatih atau berpengalaman dalam pertempuran di hutan.

Lebih mengucar-kacirkan keadaan adalah keadaan pemerintahan pada masa itu. 9 negeri-negeri Bersekutu mempunyai Sultan masing-masing beserta penasihat British, yang diletakkan di bawah pentadbiran Kerajaan Persekutuan manakala Negeri-negeri Selat pula diperintah oleh Pesuruhjaya Tinggi British. Singapura pula diperintah berasingan sebagai Jajahan Mahkota. Keadaan tersebut menyulitkan pentadbiran Gent yang merupakan Pesuruhjaya Tinggi pada ketika itu.

Meski dia seorang yang cemerlang daripada segi teori dan merupakan bekas pelajar Oxford, dan bersemangat untuk membawa perubahan ke Tanah Melayu selepas berakhirnya Perang Dunia Kedua, berlaku perselisihan dan perbezaan pendapat yang sangat runcing antara dia dan pegawai-pegawai perkhidmatan awam British yang pulang kembali ke Tanah Melayu sleepas perang.

Dia menggelar mereka sebagai “Briged Lama” dan mereka pula sangat tidak menyukainya. Ramai di kalangan Penasihat Sultan telah memberi amaran kepadanya tentang persediaan yang dibuat oleh komunis sejak tahun 1947, tetapi dia telah mengenepikan segala amaran tersebut. Malah, pelbagai nasihat yang diberikan kepadanya tidak dipedulikan, sedangkan Penasihat Sultan itu semuanya mempunyai lebih banyak pengetahuan tentang keadaan Tanah Melayu ketika itu.

Salah seorang pegawai British yang tidak segan-silu berhadapan dengan Gent ialah Kolonel John Dalley – yang dikenali kerana mengetuai pasukan “Daley Desperados” cuba mempertahankan Singapura sebelum jatuh ke tangan Jepun pada 1942. Pada tahun 1947, Daley telah menulis kepada Gent, mendesaknya agar mengambil tindakan terhadap aktiviti anggota komunis berpakaian seragam yang berkhemah dan menjalankan latihan di hutan.

Satu salinan surat itu telah dihantar kepada H.B Langworth – komisyener Polis pada ketika itu. Jawapan balas Langworth? Tiada aktiviti sebegitu sedang berjalan seperti dilaporkan. Ini menyebabkan Dalley panas hati, lalu menulis memorandum 3-mukasurat kepada Gent, menasihatinya tentang apa yang harus dilakukan. Dia juga telah menulis kepada Malcolm MacDonald – Komisyener Tinggi Asia Tenggara, yang bertanggungjawab mengkoordinasi fungsi-fungsi pentadbiran berkaitan kepentingan British di rantau ini.

MacDonald mula dilanda kerisauan apabila membaca laporan Dalley lalu menghantarnya ke London. Ternyata anggaran Dalley sangat tepat – 5,000 kekuatan pejuang komunis ditambah 250,000 elemen Min Yuen. MacDonald lalu membuat keputusan untuk terbang ke Tanah Melayu bagi menemui sendiri Gent. Gent berkeras enggan mengubah pendiriannya – bahawa tiadaa ncaman besar di Tanah Melayu ketika itu.

MacDonald lantas memutuskan untuk menghantar surat ke London terus. Draf surat itu ditunjukkan kepada Gentsekiranya ada sebarang perincian yang hendak diubahnya. Gent tidak menambah apa-apa. Hasilnya, Whitehall di London memberi jawapan balas – Gent harus dipecat serta-merta dan berita itu harus disampaikan oleh Dalley sendiri. Pada 29 Jun 1948, Gent dipanggil kembali ke Britain.

Sebelum berangkat kembali ke Britain,Gent berbincang kembali dengan Dalley. Ternyata ianya sudah terlambat. Hanyapada ketika itu, dia menyedari bahawa elemen komunis yang disangkanya sekadar omongan kosong, merupakan bahaya yang sebenar. Empat hari kemudian, dalam perjalanannya, pesawat yang dinaiki Gent telah bertembung dengan sebuah pesawat lain di ruang udara London. Sir Edward Gent terbunuh di dalam kejadian itu…=WRA=


Sheikh Wang Zi Ping – Ikon Kung Fu Muslim

Kita
sudah biasa menyaksikan aksi pertarungan kung fu dalam filem-filem Hong Kong
atau China dengan subjeknya berkisar tentang tirani, penentangan penjajah atau
menuntut keadilan. Dan seperti biasa, tokoh-tokoh kung fu yang hebat
diperkenalkan sebagai protagonis seperti Ip Man dan Wong Fei-hung. Tetapi tidak
ramai tahu, ada juga tokoh Muslim Cina yang mempunyai kemahiran hebat dalam
seni mempertahankan diri. Orang yang dimaksudkan penulis ialah Sheikh Wang Zi Ping.

Sheikh
Zi Ping dilahirkan di Cangzhou, Hebei pada tahun 1881 dalam sebuah keluarga Hui
yang terkenal dengan kemahiran seni mempertahankan diri mereka. Menurut satu
sumber, semasa kecil beliau dilihat terlalu kecil dan lemah sekaligus dirasakan
tidak sesuai untuk mempelajari seni mempertahankan diri. Tetapi sumber keluarga
mendedahkan sebab sebenar bapanya enggan mengajar kung fu ialah mahu melihat
puteranya itu mendapatkan pendidikan akademik dan sekaligus boleh menyumbang
kepada keluarga untuk keluar dari belenggu kemiskinan.

Tetapi
itu tidak menghalang Sheikh Zi Ping untuk mempelajari kung fu terutama wushu
walaupun sibuk menimba ilmu lain termasuk ilmu agama. Bagi membina kekuatan
fizikal, seawal usia enam tahun, beliau sudah menggali parit di mana ia
kemudian digunakan untuk menguatkan lompatannya yang kemudiannya menjadi
sebahagian daripada kemahiran pertarungannya. Selain itu, Sheikh Zi Ping turut
mencari kaedah latihan baru bagi memantapkan fizikalnya seperti berenang
mengambil beban dari dasar kolam dengan galakan ibu tercinta.

Memandangkan
bapanya enggan mengajarnya seni mempertahankan diri, beliau mula mencari siapa
yang boleh mengajarnya wushu. Ini mendorongnya mengembara ke selatan Jinan dan
bertemu dengan seorang lelaki semasa singgah di Masjid Besar Jinan. Lelaki itu
bernama Yang Hongxiu dan beliau bukan calang-calang orang kerana beliau
merupakan seorang mahaguru wushu. Pertemuan ini merupakan satu rezeki buat
Sheikh Zi Ping kerana dapat berguru dengan seorang tokoh kung fu yang hebat.

Hasil
didikan Hongxiu, beliau mula mempelajari gerak-geri haiwan seperti helang dan
anjing. Pergerakan haiwan ini ditiru sebelum ditambah dengan gaya pertarungan
yang tersendiri. Ini mengakibatkan refleks dan staminanya bertambah sekaligus
menjadikan Sheikh Zi Ping bukan saja kuat tetapi juga pantas di gelanggang.
Selain itu, beliau juga mahir menggunakan semua benda sebagai alat pertarungan.
Ini kerana dalam wushu, seseorang itu hanya boleh bergelar mahaguru bila sudah
mahir menggunakan semua senjata mempertahankan diri.

Satu
teknik yang menjadi pilihannya ialah Qinna, satu teknik serangan di mana penyerang
mengunci sendi dan otot pihak lawan sebelum melakukan serangan terakhir bernama
Shuaijiao. Shuaijiao ialah satu teknik pertarungan tanpa senjata yang menggabungkan
teknik tai chi, Hard Qigong dan Teknik Meringankan Tubuh. Pengetahuannya dalam
Qinna turut diaplikasikan dalam dunia perubatan di mana Sheikh Zi Ping turut
dikenali sebagai seorang tabib yang mampu merawat masalah kecederaan tulang.
Pengetahuannya ini amat membantu para pengamal seni mempertahankan diri untuk
pulih dari kecederaan terutama membabitkan tulang sekaligus menjadikannya
terkenal di utara China.

Sumber
mengatakan pada satu ketika sebelum bertemu dengan Hongxiu, Sheikh Zi Ping
pernah terlibat dalam Pemberontakan Boxer. Walaupun ada yang meragui
kesahihannya itu, jika dilihat dari segi motif, maka kita boleh faham mengapa khabar
ini timbul. Pemberontakan Boxer boleh dianggap manifestasi penentangan China
terhadap negara-negara luar yang mengeksploitasi negara itu dan bagi orang muda
yang cintakan negara sepertinya ketika itu, ia dianggap satu panggilan berbakti
kepada ibu pertiwi. Tetapi pemberontakan itu seperti kita ketahui berakhir
dengan kegagalan pada tahun 1901 dengan ramai pengamal seni mempertahankan diri
menjadi buruan. Sumber yang lebih sahih mengatakan Sheikh Zi Ping menyertai
pihak tentera dan diberi peranan sebagai pelatih fizikal/seni mempertahankan
diri, membolehkannya memanfaatkan latihan selama bertahun-tahun agar boleh diajar
kepada orang lain.

Yang
pasti, namanya sudah pasti dikenali oleh ramai orang termasuk pihak musuh.
Justeru, tidak hairanlah banyak kisah yang timbul berkenaan ketokohannya tetapi
tidak diketahui sesetengah kisah ini benar atau sebaliknya. Satu kisah terkenal
membabitkan Sheikh Zi Ping timbul semasa beliau menjadi tabib di Jianzhou. Pada
ketika itu, Jerman mahu membina landasan keretapi dari situ ke Jinan sebagai
daripada usaha mengukuhkan cengkaman penjajah asing di China. Dan seperti
biasa, sekumpulan tentera Jerman mengejek orang tempatan dengan meletakkan
sebuah bongkah batu besar di landasan dan mencabar mereka untuk mengangkatnya.

Tiada
siapa pun berani menyahut cabaran itu kecuali Sheikh Zi Ping. Bila ditanya apa
ganjaran yang diterimanya sekiranya berjaya mengangkat bongkah batu itu, mereka
memberitahu batu tersebut menjadi milik beliau dan jika gagal, Sheikh Zi Ping
harus membayar mereka. Dengan izin Allah s.w.t, bongkah batu itu dapat diangkat
dengan mudah sekaligus menyebabkan mereka yang melihat termasuk tentera-tentera
Jerman itu terpegun.

Aksinya
itu menarik perhatian seorang pelatih fizikal dari Amerika Syarikat dan ingin
mencabarnya untuk bertarung. Sheikh Zi Ping menyatakan kesediaannya untuk
berlawan. Apabila kedua-duanya hendak bertarung, lawannya itu berjaya
menjatuhkan beliau ke atas tanah. Tetapi itu tidak menghalang beliau
menjatuhkan lawannya dengan mengait kakinya lalu terjatuh. Selain dua kisah
ini, wujud juga kisah lain seperti Sheikh Zi Ping menewaskan seorang lelaki
Rusia yang mengamuk pada tahun 1919 dan menewaskan sekumpulan polis Jepun yang
menyerangnya di Qingdao.

Berikutan
reputasinya itu, Sheikh Zi Ping menjadi Ketua Cabang Shaolin di Institut Pusat
Seni Bela Diri pada tahun 1928 dan Naib Pengerusi Persatuan Wushu China.
Walaupun sibuk sebagai pengamal wushu, beliau turut memikul pelbagai
tanggungjawab lain seperti perunding beberapa hospital besar di China. Pada
tahun 1960 tatkala usianya mencecah 80 tahun, Sheikh Zi Ping menyertai
rombongan Perdana Menteri China ketika itu, Zhou Enlai ke Burma (kini Myanmar).
Semasa di sana, beliau diminta menunjukkan kemahiran wushunya yang terkenal.
Walaupun usianya sudah lanjut, Sheikh Zi Ping masih berupaya memberi
persembahan hebat sambil menggunakan pedang Naga Hitam, satu perkara yang
mengejutkan ramai ketika itu.

Tetapi
bila Revolusi Kebudayaan melanda China ketika itu, itu juga merupakan
pengakhiran bagi pengamal seni mempertahankan diri. Program wushu di
universiti-universiti dihentikan sekaligus mengakibatkan ramai jurulatih
termasuk anak perempuan dan menantunya kehilangan pekerjaan. Sheikh Zi Ping
sendiri dipaksa menutup perusahaan perubatan tradisional yang diusahakannya dan
tidak lagi dibenarkan mengajar wushu kepada orang ramai. Beliau kembali ke
rahmatullah pada tahun 1973 semasa berusia 92 tahun, beberapa tahun sebelum
demam kung fu melanda dunia pada akhir 70-an. Tetapi sehingga ke akhir
hayatnya, beliau masih terus memperjuangkan seni bela diri yang dicintainya
itu. Salah satu pesanannya kepada cucunya yang bergelut melihat masih adakah
ruang untuk wushu semasa Revolusi Kebudayaan ialah, “Apa yang kamu perlukan
ialah impian. Dan kamu boleh menjadi apa saja yang kamu mahukan.”

RUJUKAN:

1.
Ritzki Pitakasari, Ajeng. (2011). Kisah Wang Zipping, Legenda Grandmaster Wushu
Muslim Cina (1881-1973). Republika. https://www.republika.co.id/berita/ensiklopedia-islam/khazanah/11/02/24/165878-kisah-wang-zipping-legenda-grandmaster-wushu-muslim-cina-18811973

2.
Kung Fu Tea. (2018). Lives of Chinese Martial Artists (22): Wang Ziping and the
Strength of the Nation. https://chinesemartialstudies.com/2018/06/15/lives-of-chinese-martial-artists-22-wang-ziping-and-the-strength-of-the-nation/


Atari: Bangun Dan Jatuhnya Sebuah Empayar

Padang pasir di Alamagordo, New Mexico menjadi saksi. Saksi kepada kejatuhan sebuah eempayar. Disitulah dikatakan tertimbusnya legasi kegagalan Atari. Tidak, ia bukan bersifat simbolik, secara harfiahnya, di padang pasir itu, dikhabarkan tertimbus berjuta-juta katrij permainan video milik Atari yang tidak terjual disebabkan oleh kejatuhan industi permainan video pada tahun 1983.

Jika saya menyebut Atari, mesti tidak ramai di antara kita yang mengenalinya. Ia satu nama yang asing bagi rakyat Malaysia lebih-lebih lagi bagi mereka yang lahir di penghujung 80-an. Tapi tahukah anda,lebih kurang 40 tahun dahulu, Atari merupakan syarikat gergasi permainan video di dunia?

Konsol keluaran Atari bukan sahaja popular malah menguasai sehingga 80% ruang pasaran konsol. Satu pencapaian yang tak mampu ditiru oleh Sony Playsation mahupun Xbox sehingga sekarang. Tapi ke mana perginya Atari? Bagaimana sebuah syarikat gergasi yang menguasai industri permainan video kini sepi tanpa sebarang bunyi? Marilah kita menelusuri kisah bangun dan jatuhnya sebuah empayar: Atari.

Pelopor Permainan Arked

Nolan Bushnell, salah seorang pengasas Atari menghabiskan usia remajanya bekerja di taman tema dan juga sarkis. Dia mendapat ilham untuk membina mesin arked (yang beroperasi melalui duit syiling) selepas melihat beberapa permainan dengan konsep yang sama di taman tema. Pada masa yang sama, beliau juga yang merupakan seorang pelajar kejuruteraan di Universiti of Utah diberi kesempatan untuk bermain permainan video Spacewar! (antara permainan video pertama di dunia). Kedua peristiwa di atas memberi impak kepada Nolan lantas dia bertekad untuk membina arked permainan video sendiri dan mengkomersilkannya.

Beberapa tahun selepas itu, Nolan berkerjasama dengan Ted Dabney dan menghasilkan arked pertama mereka yang dipanggil Computer Space. Walaupun Computer Space kurang mendapat sambutan, ia memberi pengajaran berharga kepada Nolan dan Ted untuk memastikan yang permainan mereka lebih ringkas dan mesra pelanggan.

Selepas itu, Nolan dan Ted merekrut Al Alcorn sebagai pereka sistem dan berkat hasil kerjasama mereka, maka terhasillah Pong. Pong adalah sebuah permainan arked yang mudah,yang memaparkan dua batang di skrin menolak dan menangkis bola seperti permainan Ping-Pong. Disebabkan permainan itu ringkas dan mesra pengguna, Pong mendapat sambutan yang memberangsangkan. Dari situlah tertubuhnya Atari.

Nolan melihat sambutan hebat ke atas Pong sebagai satu peluang yang baik untuk mengembangkan lagi bisnes mereka. Pada tahun 1975, Atari sudah menerbitkan 4 permainan arked. Nolan memulakan usaha untuk menghasilkan satu konsol yang boleh memainkan kesemua permainan arked yang Atari terbitkan dan membawanya ke rumah.

Konsep yang Atari idamkan itulah perintis kepada sistem permainan konsol yang kita nikmati sekarang. Setahun selepas itu, Atari melancarkan Atari 2600. Ia disanjung sebagai konsol kedua terbaik dalam sejarah. Atari 2600 telah terjual lebih dari 10 juta unit ke seluruh dunia dan diiktiraf sebagai konsol yang bertanggungjawab merintis kebangkitan industri permainan video. Nolan seterusnya menjual syarikatnya kepada Warner Communication dan meninggalkannya pada tahun 1979.

Zaman Kegemilangan

Di bawah Warner, Atari terus membangun. Ia diiktiraf sebagai syarikat yang paling pantas berkembang di Amerika Syarikat pada ketika itu. Atari pada ketika itu, tidak duduk diam dan menghasilkan komputer peribadi mereka sendiri untuk melawan dominasi Apple.

Maka terhasillah Atari 800 dan Atari 400. Atari seterusnya dibahagikan kepada 3 divisyen, 1) Komputer Peribadi 2) Konsol/Permainan Video dan yang terakhir 3) Arked. Kesemua divisyen tersebut menjana keuntungan berlipat kali ganda melalui penjualan hasil produk mereka. Konsol dan komputer peribadi mereka terjual sehingga berjuta-juta unit menjadikan Atari sebagai sumber keuntungan utama bagi Warner.

Krisis Dalaman

Walaupun nampak indah dan hebat dari pandangan umum, Atari sebenanya mengalami krisis dalaman yang teruk. Setiap divisyen dalam Atari beroperasi sendiri dan jarang bekerjasama. Malah mereka lebih bersifat kompetitif antara satu sama lain. Sebuah syarikat yang besar seperti Atari, sepatutnya bekerjasama ke arah satu objektif yang sama, sebaliknya setiap divisyen di dalam Atari mempunyai visi masing-masing dan mengendahkan visi syarikat.

Menurut kebanyakan pemerhati, suasana di dalam Atari seperti dalam medan perang. Pengurus menjerit dan bertengkar antara satu sama lain, dan ia mewujudkan suasana yang tidak sesuai untuk perkembangan syarikat. Jurutera, pengaturcara dan para pekerja tidak dihargai dan dilupakan apabila nama mereka tidak dipaparkan dalam ruangan kredit permainan video yang mereka hasilkan.

Pemerhati mendapati disebabkan suasana yang toksik, ramai jurutera dan pengaturcara hebat keluar dari Atari dan menubuhkan syarikat mereka sendiri. Antara yang paling dikenali adalah Activision yang menghasilkan francais popular Call of Duty dan bakal menjadi seteru kuat Atari.

Ambang Kejatuhan

Kehadiran syarikat-syarikat pembangun permainan video seperti Activision, Mattel dan Coleco mengancam Atari. Disebabkan tiada seliaan dan kawalan dari Atari, kebanyakan syarikat tersebut mampu mengaturcara dan menghasilkan kartrij Atari 2600 mereka sendiri tanpa perlu membayar kepada Atari. Ini menyebabkan kerugian besar kepada Atari dan menamatkan dominasi pasaran mereka dari 80% kepada hanya 40%.

Pada masa yang sama Atari juga terburu-buru dalam mengadaptasi permainan arked kepada permainan video. Atari mendapat perlesenan untuk mengadaptasi permainan arked popular dari Namco, Pac-Man untuk konsol Atari 2600. Atari dengan yakinnya menerbitkan 12 juta kartrij, walaupun pada masa tersebut, hanya 10 juta konsol Atari 2600 terjual di seluruh Amerika Syarikat. Strategi Atari tidak menjadi, di mana Atari hanya berjaya menjual sebanyak 7 juta kartrij dan kebanyakan pelanggan memulangkan kartrij mereka disebabkan buruknya kualiti adaptasi dari Atari.

Lagi punca kejatuhan Atari adalah permainan video E.T.  E.T (Extra-Terrestrial), sebuah filem popular Steven Spielberg yang ditayangkan pada Jun 1982 menarik perhatian Steve Ross, CEO Warner untuk mengadaptasi filem itu kepada permainan video. Pada ketika itu E.T mencatatat rekod sebagai filem box-office dengan kutipan tertinggi dalam sejarah (sehingga menjangkau $ 700 juta). Rekod E.T bertahan selama 11 tahun sebelum dipecahkan oleh Jurassic Park (juga arahan Spielberg).

Disebabkan populari E.T itulah Steve Ross dengan bersemangat mengadakan rundingan dengan Steven Spielberg bagi mendapatkan hak untuk mengadaptasikan filem itu ke permainan video. Spielberg bersetuju untuk memberikan hak kepada Warner dan Atari dengan bayaran sebanyak $ 25 juta. Steve Ross lantas menghubungi pengaturcara utama mereka, Howard Scott Warshaw untuk mengaturcara dan membangunkan permainan video E.T.

Tetapi Steve Ross hanya memberi masa selama 5 minggu kepada Howard, suatu tempoh masa yang terlalu pendek. Ini semua kerana keinginan dan ketamakan Steve Ross yang ingin memasarkan permainan video itu sebelum tiba musim Krismas. Tempoh masa yang biasa untuk pembagunan dan pengaturcaraan permainan video adalah dalam 5-6 bulan. Masa 5 minggu adalah sesuatu yang tidak pernah dilakukan oleh mana-mana pengaturcara sebelum ini, lebih-lebih lagi untuk satu projek sebesar E.T.

Pada bulan Disember 1982, E.T (The Video Game) dilancarkan. Pada mulanya ia menjadi antara permainan video yang paling laris dari Atari (terjual sehingga 1.5 juta unit) disebabkan oleh promosi yang hebat dan juga populariti filem tersebut. Tetapi, peminat mendapati yang E.T hanyalah indah khabar dari rupa.

Ia terlalu susah dan tidak mempunyai plot yang menarik perhatian. Kebanyakan pemain mendapati yang permainan video itu tidak boleh dimainkan kerana terlalu susah, dan juga rekaanya tidak mesra pengguna. Ini menyebabkan jualan E.T merudum menyebabkan 3 juta kartrij tidak terjual. E.T dipanggil oleh ramai pemerhati dan pengkritik dalam industri sebagai permainan video terburuk dalam sejarah. Ia juga dikritik sebagai pemangkin kejatuhan industri permainan video pada tahun 1983. Disebabkan oleh kegagalan E.T, Atari menerima kebinasaan. Pada tahun 1983, Atari mengalami kerugian sehingga $ 500 juta disebabkan kegagalan beberapa permainan video mereka dan juga kehilangan dominasi mereka dalam pasaran.

Tanah Perkuburan Atari

Pada September 1983, sebuah akhbar Alamagordo, New Mexico melaporkan yang Atari menghantar sehingga 20 buah treler berisi kartrij mereka yang tidak terjual dan membuangnya di tapak perlupusan sampah di Alamagordo, New Mexico. Kartrij-kartrij tersebut bukan sahaja dibuang, malah dikambus dan ditanam bagaikan sebuah tapak pengebumian.

Lapisan konkrit juga ditabur untuk meliputi tapak pengebumian tersebut untuk mengelakkan orang dari menggali kartrij permainan video tersebut dari tapak perlupusan sampah Sesetengah sumber mengatakan yang Atari menanam berjuta-juta kartrij mereka yang tidak terjual antaranya berjuta kartrij E.T (The Video Game) dan selebihnya adalah kartrij permainan lain seperti Pac-Man dan Centipede.

Disebabkan oleh tiadanya rekod rasmi dari pihak Atari, dan juga sumber yang bercanggah, kisah tersebut dianggap sebagai mitos dan “urban legend” oleh komuniti permainan video dan juga orang awam. Pada tahun 2014, satu usahasama diantara Fuel Industries (sebuah syarikat hiburan Canada) dan juga Mircrosoft dibentuk untuk mendokumenkan dan menyiasat tentang kesahihan mitos Tanah Perkuburan Atari.

Ia sebahagian dari rancangan dokumentari “Atari: Game Over” yang bakal diterbitkan. Hasil kerjasama mereka dan juga kebenaran daripada Majlis Perbandaran Alamagordo, usaha menggali berjaya dilakukan. Hasil galian mereka membuktikan yang kisah Tanah Perkuburan Atari bukanlah satu mitos. Ia adalah kisah benar dan saksi kepada kejatuhan empayar Atari. Tapi kisah tersebut dilebih-lebihkan.

Hanya 728,000 sahaja kartrij tertanam di tapak perlupusan tersebut berbanding dengan dakwaan sumber yang mengatakan jumlahnya mencapai jutaan. Beribu kartrij E.T (The Video Game) yang diperolehi melalui hasil penggalian dijual dan dilelong kepada orang ramai. Sebahagiannya diambil oleh pihak muzium antaranya Smithsonian Muzium bagi memperingati legasi yang ditinggalkan Atari. Walaupun dikritik sebagai permainan video yang terburuk dalam sejarah, ia tetap simbolik sebagai satu peringatan kepada kejatuhan sebuah empayar.

Impak dan Legasi

Kejatuhan Atari membawa kepada kejatuhan industri permainan video pada tahun 1983. Pasaran permainan video dibanjiri oleh kartrij-kartrij permainan dari pelbagai pengeluar menyebabkan harga permainan video jatuh merudum. Bayangkanlah sehingga anda boleh memiliki sebuah permainan video hanya dengan membeli sekotak Cornflakes ataupun Coco-Crunch. Begitulah teruknya keadaan industri permainan video pada tahun 1983. Ramai penganalisa berpendapat yang industri permainan video akan terus berkubur bersama Atari.

Namun begitu, pada tahun 1985, Nintendo melancarkan konsol pertama mereka, Nintendo Entertainment System (NES). Nintendo yang belajar dari kesilapan Atari, mengambil langkah untuk mengawal selia pembangun dan pengaturcara permainan video dan memastikan setiap permainan video yang dikeluarkan untuk NES dikawal selia oleh Nintendo. Langkah Nintendo membawa perubahan kepada industri lantas membuka era baru untuk permainan video.

Notakaki: Dokumentati “Atari: Game Over” telahpun diterbitkan dan boleh ditonton melalui Netflix.

Rujukan:
1.	Cohen, Scott (1984). Zap: The Rise and Fall of Atari. McGraw-Hill
2.	Shea,Cam (2008). Al Arcorn Interview. IGN.com
http://www.ign.com/articles/2008/03/11/al-alcorn-interview
3.	Anderson, John J. (March 1984). “Atari”. Creative Computing Volume 10 Number 03.
https://archive.org/stream/creativecomputing-1984-03/Creative_Computing_v10_n03_1984_Mar#page/n51/mode/2up
4.	McQuiddy, Marian (September 27, 1983). “City to Atari: ‘E.T.’ trash go home”. Alamogordo Daily News.
5.	McQuiddy, Marian (September 28, 1983). “City cementing ban on dumping: Landfill won’t house anymore ‘Atari rejects'”
6.	Townsend, Emru (October 23, 2006). “The 10 Worst Games of All Time”. PCWorld.
https://www.pcworld.com/article/127579/article.html


7 Perkara Yang Anda Perlu Tahu Berkenaan Malaysia Sebagai Penjana Pasaran Yang Meningkat Naik

Dalam Laporan Daya Saing Global (GCR) 2017 – 2018, Forum Ekonomi Dunia (WEF) telah mengumumkan Malaysia sebagai ekonomi paling pesat membangun di ASEAN, mengambil tempat kedua di hadapan Thailand, Indonesia dan Brunei Darussalam. Di peringkat global, Malaysia menunjukkan prestasi yang mengagumkan dengan menduduki tempat ke 23 daripada 25 pada tahun 2016, serta mendahului China dengan kedudukan ke 27.

Dalam tempoh 30 tahun terakhir, Malaysia telah berjaya mengurangkan kadar kemiskinan negara dan ketidaksamaan pendapatan negara menerusi pendekatan pertumbuhan yang mampan. Daripada pemusatan komoditi dan pertanian, negara terus memberi tumpuan kepada sektor perkilangan, menjadi pengeksport utama barangan dan perkhidmatan. Dalam beberapa tahun kebelakangan ini, kerajaan Malaysia telah beralih fokus untuk membangunkan ekonomi yang dipacu secara agresif oleh inovasi dan teknologi. Bantuan kewangan dan inisiatif menyeluruh telah diperkenalkan. Semangat keusahawanan juga turut ditanaman dalam kalangan rakyat terutamanya belia atau anak muda.

Jadi, apa yang menjadikan malaysia sebagai sebuah negara penjana pasaran yang sedang meningkat naik? Terdapat beberapa pentunjuk akan dibentangkan.

1. HUBUNGAN MATA WANG

Pada Persidangan Invest Malaysia yang diadakan pada bulan Julai 2017, terdapat beberapa persetujuan umun dikalangan para peserta bahawa dana sememangnya mengalir ke Malaysia sekali lagi apabila ringgit mengukuh dan ekonomi bertambah baik. Sebagai sebuah pasaran yang meningkat naik dengan mata wang yang kukuh, Malaysia perlu mengjangkakan kemasukan pelabur yang ingin mengambil kesempatan dan faedah. Menurut Gerald Ambrose, Ketua Eksekutif di Aberdeen Asset Management Malaysia, terdapat pemulihan yang ketara selepas tiga tahun prestasi buruk dan ringgit yang lemah. Ringgit terus menunjukkan daya tahan yang luar biasa dengan prestasi yang lebih kukuh pada suku pertama tahun 2018.

2. EKONOMI YANG BERDAYA TAHAN

Malaysia tidak dapat melepaskan diri daripada menerima kesan buruk akibat daripada krisis kewangan Asia pada tahun 1997 – 1998. Walau bagaimanapun, ekonomi negara melonjak dengan pertumbuhan yang mencatatkan purata 5.4 peratus sejak 2010 dipercayai didorong oleh pertumbuhan dinamik sektor perkilangan eksport. Daya tahan Malaysia berkait rapat dengan keterbukaan kerajaan terhadap perdagangan dan pelaburan, serta ekonomi pelbagai yang tidak menggalakkan pergantungan kepada mana-mana satu sektor pada bila-bila masa. Antara yang menjadi perkembangan penting ialah penerimaan kerajaan untuk merangkul teknologi baru, menjadikan inovasi sebagai komponen utama bagi kemapanan ekonomi.

3. PASARAN PENGGUNA YANG SIHAT

Penduduk Malaysia pada 2018 dianggarkan berjumlah 32.04 juta dan peningkatan ini ketara daripada 28.7 juta pada tahun 2013. Demografi ini menggalakkan pasaran pengguna yang sihat dan matang yang disokong oleh peningkatan permintaan barangan dan perkhidmatan daripada pengguna yang lebih kaya dan urban. Menjelang tahun 2050, penduduk Malaysia dijangka mencecah 42 juta orang. Dan jika trend ini berterusan, hal ini akan memberi isyarat positif kepada pelabur mencari pulangan menarik.

4. AGENDA TRANSFORMASI NEGARA

Pada tahun 2017, aspirasi Transformasi Negara dengan wawasan untuk menjadi Malaysia sebagai salah satu daripada 20 Negara Terbaik di dunia menjelang 2050 (TN50) diumumkan oleh Perdana Menteri Malaysia, YAB Datuk Seri Najib Tun Razak. Sepanjang tiga dekad, TN50 adalah laluan untuk mewujudkan generasi baru yang berjaya. Terasnya adalah belia dan pendekatan dasar untuk mencapai pembangunan yang inklusif dan seimbang untuk semua rakyat Malaysia.

5. REVOLUSI PERINDUSTRIAN KEEMPAT

Teknologi baru seperti Kecerdasan Buatan (AI), automasi dan Blockchain semuanya mencipta “ripple effect” yang akan memberi impak bagaimana kita hidup dan cara kita bekerja. Transformasi yang dibawa oleh Revolusi Perindustrian Keempat (4IR) memerlukan ekonomi yang sedang meningkat naik untuk bersedia bagi menghadapi ancaman revolusi ini dalam setiap industri. Tahun 2017 digelar sebagai ‘Tahun Ekonomi Internet’ dan Malaysia mempamerkan kesediaannya melalui penerapan perkembangan utama dalam kecerdasan buatan, Internet of Things (IoT), teknologi blockchain.dan automasi.

6. EKONOMI DIGITAL

Pada November 2017, Malaysia meningkatkan perancangan dalam usaha mencapai ekonomi digital yang mantap untuk mewujudkan pekerjaan dan kekayaan dengan pelancaran Zon Perdagangan Bebas Digital (DFTZ). Tanggapan tersebut melebihi sasaran awal sebanyak 1500 PKS siap sedia untuk memulakan perjalanan mereka di platform e-dagang global. Ekonomi digital dijangka menyumbang sebanyak 18.2 peratus kepada keluaran dalam negara kasar Malaysia pada 2017 dan terus menjadi pemacu utama pertumbuhan. Menurut Perbadanan Ekonomi Digital Malaysia (MDEC), inisiatif seperti program eRezeki dan eUsahawan telah disasarkan kepada kumpulan B40 dan M40. Mereka juga akan memastikan rangkuman ekonomi digital akan memberi faedah semua rakyat Malaysia

7. KESAKSAMAAN PENDAPATAN

Dalam usaha untuk merapatkan jurang pendapatan, kerajaan Malaysia telah memberi tumpuan kepada meningkatkan kehidupan B40 atau 40% penduduk yang paling miskin. Kumpulan ini amat terdedah kepada kesan peningkatan kos sara hidup dan beban kewangan. Selepas penyingkiran subsidi yang tidak popular tetapi berkesan dilakukan secara menyeluruh, kerajaan kini memberi tumpuan kepada melaksanakan langkah-langkah yang akan memberi kesan langsung kepada kehidupan mereka khususnya melalui pengagihan wang tunai. Ketidakseimbangan pendapatan belum dapat dibasmi sepenuhnya. Walau bagaimanapun, terdapat tanda-tanda positif dalam usaha kerajaan untuk merapatkan jurang antara pendapatan isi rumah sebenar B40 berkembang pada 11.9% setahun pada tahun 2009 hingga 2014


20, 000 Tahun Yang Lalu, Wabak Coronavirus Pernah Melanda Dunia

Semasa pandemik Covid-19 melanda dunia pada tahun 2020 sehingga hari ini, ramai menyangka ia merupakan penyakit baru. Hakikatnya, ia hanya sebahagian daripada penyakit-penyakit koronavirus lain iaitu SARS dan MERS. Dan tidak ramai tahu, satu masa dahulu, manusia sudah dibadai epidemik koronavirus selama 20,000 tahun sebelum ia tamat 5,000 tahun lepas.

Pendedahan ini dibuat dalam satu laporan kajian yang diterbitkan dalam jurnal Current Biology pada 24 Jun lepas. Menerusi kajian berkenaan, pasukan penyelidik menganalisis DNA ribuan orang daripada 26 populasi di seluruh dunia. Tujuan kajian ini ialah melihat sama ada wujud petunjuk tentang epidemik koronavirus purba itu atau tidak.

Dan hasil kajian amat mengejutkan mereka. Penduduk di China, Jepun dan Vietnam rupanya pernah dijangkiti epidemik koronavirus dan terpaksa berdepan dengan penyakit itu selama 20,000 tahun sebelum ia akhirnya reda lebih 5,000 tahun lalu. Bagi ahli biologi evolusi David Enard, beliau percaya manusia sentiasa dijangkiti virus dan ia merupakan pendorong utama pemilihan semulajadi untuk genom manusia.

Apabila koronavirus menjangkiti manusia, ia bergantung kepada gen manusia untuk menghasilkan lebih banyak partikel virus. Atas sebab itu, tumpuan para penyelidik ialah mengkaji beberapa ratus gen manusia yang berinteraksi dengan koronavirus semasa jangkitan berlaku.

Dalam lima kumpulan peserta kajian, 42 daripada gen-gen yang dikaji mengalami mutasi sekaligus menunjukkan ia berevolusi semasa epidemik berlaku. Evolusi ini membolehkan gen-gen manusia lebih bersedia dalam melawan jangkitan penyakit atau menyukarkan virus menghasilkan salinan partikel mereka. Manusia dengan mutasi sebegini kebiasaannya akan terselamat, membina keluarga dan mempunyai anak yang berkongsi mutasi sama.

Salah seorang penulis kajian, Yassine Souilmi dari Universiti Adelaide percaya varian gen yang bermanfaat akan bertambah mengikut kekerapan dan meninggalkan tanda unik pada genetik manusia beberapa generasi kemudian. Tambahnya lagi, tanda unik ini hanya disedari selepas antara 500 hingga 1,000 tahun dan dikongsi oleh sesebuah populasi.

Bagi mengetahui tempoh ia muncul, para penyelidik mencari tanda mutasi rambang dalam 42 gen yang dikenalpasti. Lantaran 42 gen berkongsi jumlah mutasi yang sama, ia sudah ada dalam kalangan populasi pada masa sama. Hasilnya, gen-gen yang mempunyai keupayaan melawan koronavirus mula kelihatan antara 20,000 hingga 25,000 tahun lalu.

Bagi ahli biologi sistem dari Universiti California, San Diego Joel Wertheim, ini menunjukkan koronavirus sudah lama wujud sebelum kemunculan manusia. Walaupun ia merupakan faktor luar jangka yang mendorong adaptasi manusia melawan virus berkenaan, kajian ini menunjukkan bagaimana dan bila ia berlaku.

Hari ini, terima kasih kepada campur tangan perubatan moden seperti vaksin, Covid-19 dijangka tidak meninggalkan kesan kepada genom manusia. Dan kebanyakan punca jangkitan bukan lagi atas sebab genetik tetapi oleh sebab faktor sosial. Ahli genetik statistik Vicki Jackson dari Institut Penyelidikan Perubatan Walter dan Eliza Hall percaya antara faktor sosial yang mempengaruhi risiko penyakit ialah status ekonomi, jenis pekerjaan dan masalah kesihatan sedia ada.

Bagaimanapun, Jackson percaya kewujudan 42 gen ini boleh membantu penyelidikan pelbagai rawatan koronavirus terutama Covid-19. Ini kerana 42 gen ini pernah melindungi manusia daripada dijangkiti koronavirus. Souilmi bersetuju dengan pandangan itu kerana ia boleh membantu menambahbaik tindak balas sistem imuniti manusia kepada virus sebegini termasuk Covid-19.

RUJUKAN:

Machemer, Theresa. (2021). Over 20,000 Years Ago, a Coronavirus Epidemic Left Marks in Human DNA. Smithsonian Magazine.


Caligula: Maharaja Rom Paling Gila Dalam Sejarah

Gaius Caesar Germanicus, umumnya dikenali sebagai maharaja Caligula, lahir pada 31 Ogos 12 M di Antium, lebih kurang 40 km dari selatan Rom. Bapanya ialah Germanicus, seorang jeneral terkenal dan anak saudara kepada Maharaja Tiberius. Semasa zaman kecilnya, Gaius pernah menemani bapanya dalam kempen-kempen ketenteraan di Rhine. Ketika waktu ini, baginda sering kali tampil dengan memakai seragam tentera yang dibuat mengikut saiz badannya hingga mendapat nama gelaran ‘Caligula,’ bermaksud ‘sepatu kecil tentera.’

Baginda mempunyai lima orang abang (tiga daripadanya meninggal semasa bayi) dan tiga adik perempuan. Hubungan baginda dengan tiga adik perempuannya sangat rapat hingga munculnya kisah berkenaan baginda sering kali mengadakan hubungan terlarang dengan mereka. Di samping saudara-saudara perempuan, Caligula mempunyai empat isteri. Baginda mengahwini Junia Claudia pada 33 M, tetapi beliau meninggal semasa melahirkan anak.

Seterusnya, Livia Orestilla, yang diambil oleh baginda semasa sambutan perkahwinan Livia dengan Gaius Calpurnius Piso sedang berjalan (lewat 37 M). Namun, dalam masa dua bulan, baginda menceraikannya, dan tahun seterusnya mengahwini Lollia Paulina, yang turut menerima nasib sama. Isteri keempat baginda, Milonia Caesonia lebih serasi dengannya berbanding tiga isteri sebelum ini. Mereka berkahwin pada lewat musim panas 39 M, dan melahirkan seorang anak perempuan bernama Julia Drusilla, diambil bersempena nama adiknya.

Zaman remaja Caligula telah dibayangi oleh nasib yang menimpa ibu dan abangnya, Nero dan Drusus. Mereka dituduh merancang untuk menggulingkan Tiberius, dan kema.tian mereka antara 31 dengan 33 M sudah tentu meninggalkan kesan yang mendalam kepada Caligula. Bagaimanapun, baginda berjaya menyembunyikan emosinya dan ‘ganjaran’nya ialah hubungan baik dengan Tiberius terjalin dan peluang untuk kenaikan takhta semakin tinggi. Pada usia 18 tahun, baginda tinggal bersama Tiberius di Capri.

Awal Pemerintahan

Dengan bantuan Ketua Pengawal Praetorian, Macro, masalah kecil daripada wasiat Tiberius, yang menamakan Gaius dan Gemellus sebagai pewaris takhta bersama, telah diketepikan dengan mengisytiharkannya tidak sah atas alasan Tiberius tidak berfikiran waras dan memastikan kenaikan Caligula berjalan lancar apabila maharaja yang sudah tua meninggal pada 16 Mac 37 M. Pada 18 Mac 37 M, senat dan rakyat menyerahkan kuasa tunggal kepada seorang pemuda yang berusia 24 tahun, hampir tidak mempunyai sebarang pengalaman dalam urusan kerajaan.

Bagi rakyat, anak kepada Germanicus yang dihorm.ati dan terkenal itu kelihatan penawar sempurna kepada pemerintahan Tiberius yang menindas. Dengan harapan tinggi, rakyat percaya Caligula mewarisi keperibadian hebat bapanya dan seorang pemerintah yang dinantikan selama ini. Pada 28 Mac 37 M, kedatangan baginda di Rom sangat dialu-alukan oleh penduduknya dan baginda menerima hak untuk memerintah legion dan provinsi imperial.

Salah satu tindakan awal Caligula ialah membawa kembali abu mayat ibu dan abangnya dari Pulau Pontian dan menyediakan tempat persemadian yang lebih baik dalam Makam Augustus. Baginda menjadikan bapa saudaranya Tiberius Claudius Nero Germanicus sebagai konsul dan Gemellus (cucu Tiberius) pula sebagai anak angkat. Manakala neneknya, Antonia Minor, menerima penghormatan dan keistimewaan sama seperti yang diterima oleh Livia walaupun hubungan antara mereka tidak berapa baik (apabila Antonia meninggal pada 1 Mei 37 M, khabar angin mengatakan beliau telah dipaksa untuk mengambil nyawanya sendiri).

Awal tempoh pemerintahan, Caligula membawa satu nafas segar kepada rakyat yang selama ini tertindas bawah Tiberius. Baginda menghapuskan pembicaraan pengkhianatan, manakala delatores dijatuhkan hukuman m.ati. Tahanan politik pula diberikan pengampunan dan memanggil semula mereka yang dibuang dari tanah air. Bagi menunjukkan dirinya bukan pendendam, baginda memusnahkan dokumen peribadi Tiberius (turut terdapat nama mereka yang terlibat dalam membawa kehancuran kepada keluarga Caligula).

Malah, princeps baharu ini menonjolkan diri melalui sikap bermurah hati dengan menghapuskan cukai jualan, mengagihkan wang kepada penduduk Rom dan membayar sejumlah bonus kepada Pengawal Praetorian dua kali ganda daripada yang dijanjikan oleh Tiberius. Baginda turut menganjurkan hiburan bagi menyenangkan hati rakyat seperti menggalakkan perlumbaan kereta kuda, pertandingan gladiator, menambahkan bilangan hari untuk perayaan Saturnalia. Bagi kemudahan awam pula, baginda memulakan pembinaan akueduk Aqua Claudia dan Anio Novus, menambah baik pelabuhan Rhegium bagi memudahkan kemasukan bekalan bijirin, menyiapkan pembinaan Teater Pompey, dan menjadi Pater Patriae pada 21 September 37 M.

Malangnya, tempoh tersebut tidak bertahan lama kerana Caligula jatuh sakit dan mencapai zaman kemuncaknya terlalu awal. Titik peralihan kelihatan berpunca daripada penyakit serius yang menyerangnya pada bulan Oktober 37 M, enam bulan selepas kenaikan baginda. Penyakitnya itu telah menjejaskan kesihatan mental yang serius.

Sebelum ini, semasa usia kanak-kanak, Caligula pernah menjadi mangsa kepada penyakit sawan (epilepsi) hingga mempengaruhi keadaan mentalnya. Ditambah pula, nasib malang yang menimpa keluarganya. Caligula kembali pulih pada penghujung tahun 37 M, tetapi keadaan tidak lagi sama seperti dahulu. Personaliti baginda telah berubah dan tingkah lakunya sukar dijangkakan dan lebih kejam.

Simptom-simptom kegilaan menjadi lebih terserlah pada tempoh seterusnya.Selagi mana terdapat pencabar yang berpotensi merebut takhta, Caligula tidak dapat biarkan masalah ini bermain dalam fikiran. Pada penghujung Mei 38 M, baginda menyingkirkan dua individu buat selama-lamanya. Macro telah diperdayakan untuk menyerahkan kuasa dan kemudian dipaksa untuk membu.nuh diri, dan Tiberius Gemellus, yang disyaki oleh Caligula kerana merancang plot untuk menggulingkannya.

Maharaja yang Sukar Diramalkan

Pada 10 Jun 38 M, tragedi menyayat hati menimpa Caligula. Adik yang paling disayanginya, Drusilla, meninggal dunia. Baginda mengarahkan beliau diagungkan sebagai tuhan, namun kemudian baginda menggunakan konsep kedewaan tersebut ke atas dirinya sendiri. Caligula lebih teruja apabila mengetahui tradisi penyembahan pemerintah yang masih hidup merupakan perkara normal di pronvinsi timur Rom, tetapi melakukan perkara tersebut di Rom merupakan satu tindakan yang sudah melampaui batas.

Caligula telah mencetuskan kemarahan orang ramai apabila membina sebuah kuil untuk dirinya sendiri di Bukit Palatine. Memburukkan lagi keadaan, baginda merancang untuk menjadikan kuil suci kaum Yahudi di Jerusalem sebagai tempat mengagungkannya sebagai tuhan hingga mencetuskan protes besar-besaran. Namun, ia berjaya diredakan oleh tindakan gabenor tempatan, Publius Petronius yang terus mengabaikan perintah maharaja.

Perbelanjaan mewah Caligula tidak mampu lagi ditanggung, dan apabila wangnya kehabisan, popularitinya juga turut merudum. Bagi mengimbangi perbelanjaan yang tidak mencukupi, baginda terpaksa menyita estet-estet warga Rom yang kaya, memeras dan menaikkan cukai. Maka, tidak menghairankan, hubungan Caligula dengan anggota senat turut merosot.

Pada awal tahun 39 M, Caligula menyampaikan ucapan kontroversi, menuduh penglibatan senat dalam menjalankan hukuman ma.ti terhadap ibu dan abang-abangnya semasa pemerintahan Tiberius. Baginda menghina anggota senat, malah dikatakan telah menjadikan kudanya sebagai konsul. Pada September, masalah serius pertama timbul apabila baginda memecat kedua-dua konsul daripada jawatan mereka tanpa sebarang alasan logik. Tindakan tersebut lebih cenderung kerana pengkhianatan, namun ada yang menyatakan kerana konsul gagal mengisytiharkan hari untuk sambutan ulang tahun kelahirannya.

Pada September 39 M, tidak beberapa lama selepas konflik dengan senat dan konspirasi dalaman, Caligula bertolak dari Rom menuju ke utara. Tujuannya hanyalah untuk menakluk Brittania dan dengan itu membangunkan dua legion baharu. Walaupun rancangan ini gagal, namun kesilapan bukan sepenuhnya berpunca daripada Caligula.

Masalah pertama ialah tentera di Germania Superior yang mempunyai disiplin teruk dan ketidakupayaan Cornelius Lentulus Gaetulicus sebagai komander atau gabenor di sana. Baginda berdepan dengan konspirasi berbahaya apabila Gaetulicus merancang untuk meletakkan Marcus Aemilius Lepidus (seorang bangsawan dari Republik lama dan juga bekas suami kepada adik Caligula, Drusilla) menggantikan takhta.

Hukuman m.ati Gaetulicus dan Lepidus menyusul pada 18 Oktober 39 M, dan dua lagi adik Caligula yang masih hidup, Julia Agrippina dan Julia Livilla yang disyaki turut terlibat, telah dibuang ke pulau kecil Pontine berdekatan pantai Itali. Pada awal tahun 40 M, Caligula sendiri tiba di Rhine selepas menghabiskan musim sejuk di Lyons. Maharaja pada masa akan datang, Galba telah ditempatkan sebagai komander di Germania Superior menggantikan Gaetulicus, dan terdapat beberapa operasi tentera menentang puak Germania, tetapi tiada kemenangan besar diperoleh.

Caligula bergerak ke Selat Inggeris bagi kempen penaklukan Brittania, tetapi sebaliknya berlaku apabila mengarahkan tentera mengumpulkan cengkerang laut untuk dibawa pulang ke Rom sebagai harta rampasan daripada kemenangan maharaja ke atas dewa laut, Neptune. Namun, terdapat teori lain mengatakan bahawa perjalanan tersebut hanyalah satu latihan dan misi peninjauan. Kemungkinan juga untuk menerima penyerahan Adminius, anak kepada ketua puak Briton. Apa yang pasti, penaklukan Brittania tidak pernah digerakkan, berkemungkinan risikonya terlalu besar.

Pembu.nuhan

Bulan-bulan terakhir pada 40 M menyaksikan Caligula sudah hilang kepercayaan dan sokongan hampir seluruh tempat akibat tindakan tidak terkawal dan kejam. Lewat tahun tersebut, konspirasi lain terbongkar dan beberapa senator dihukum m.ati. Namun, perancangan yang membawa kepada pembu.nuhan Caligula melibatkan lebih ramai lagi individu penting dalam kerajaan.

Pegawai-pegawai daripada Pengawal Praetorian yang diketuai oleh Cassius Chaerea dan beberapa anggota senat berjaya membu.nuh maharaja. Pembu.nuhan dirancang pada 24 Januari 41 M, semasa Caligula sedang menyaksikan hari terakhir pertandingan yang diadakan di Palatine. Semasa hendak keluar melalui satu laluan sempit, Caligula ditikam dari belakang oleh Chaerea, disusuli oleh beberapa pengkomplot lain. Mereka melengkapkan kerja ini dengan membun.uh isteri baginda, Caesonia dan anaknya, Drusilla pada hari yang sama.

Senat berusaha untuk menggunakan kesempatan atas kema.tian Caligula bagi menghidupkan kembali republik, namun mereka dikecewakan kerana Pengawal Praetorian lebih berminat untuk mengekalkan kesinambungan Principate demi kepentingan tersendiri.

Caligula kemudian disemadikan dalam Makan Augustus oleh adiknya, Agrippina dan Livilla selepas mereka Kembali daripada buangan. Nama baginda dipadamkan dari rekod rasmi kerajaan dan arca-arcanya dimusnahkan. Walau bagaimanapun, kisah Caligula tidak mudah dilupakan kerana baginda iaalah maharaja gila dari Empayar Rom.

Sementera Praetorian sedang menjarah istana, mereka melihat sepasang kaki di sebalik langsir. Mereka menarik keluar kain berkenaan dan menemui Claudius, bapa saudara maharaja yang dibun.uh, yang dalam ketakutan. Claudius bimbang bahawa beliau juga akan menemui ajal, tetapi Praetorian mengenali beliau sebagai saudara kepada bekas jeneral mereka, Germanicus. Percaya bahawa masa hadapan mereka sendiri bergantung kepada siapa yang memegang kuasa teratas, mereka membawa pergi Claudius ke kem Praetorian dan menerima beliau secara rasmi sebagai maharaja baharu. Terlepas daripada maut, Claudius berjanji untuk memberi satu ganjaran besar sebagai ‘bayaran’ kepada kesetiaan mereka.

Anda sebenarnya sedang membaca salah satu bab khas dalam KITAB TAMADUN ROM. Kami nak jemput anda beli buku terbaru kami, KITAB TAMADUN ROM kalau anda berminat dengan TAMADUN ROM di webstore kami: https://bit.ly/pratempahktmktr